text:
Yanditswe na Jean de Dieu NDAMIRA
Ubwo bulletin yanditseho ko nemerewe kwimuka, mba nyifashemu ntoki zanjye, nari niteguye kwinjira mu mwaka wa 3. Mbere gato ariko tutaratangira ibizami bisoza umwaka, twari twarabanje guhitamo amashami tuziga, icyo gihe muri ETO Kibuye hari ikiciro cya A3 gusa, hakaba n’amashami abiri ariyo Mécanique Générale, na Mécanique Automobile, abigaga mu wa kabiri rero byari ngombwa ko duhitamo amashami tuziga mu mwaka ukurikiyeho.
Muri iyo minsi twahise tumenyeshwa ko hazaza ishami rishya rya Eléctricité, ubwo niryo nahisemo, bivuze ko umwaka ukurikiyeho nari kuzagaruka ahongaho mu wa 3 nkiga ibijyanye n’amashanyarazi.
Igihe cyarageze dufata bus, nta kaburimbo yabaga muri uwo muhanda, habaga bariyeri y’abasirikare ku kiraro kigabanya Kibuye na Gitarama, iyo twageraga kuri iyo bariyeri, twasohokaga muri bus bakadusaka twagaruka tugasanga abasirikare batwicariye mu myanya. Kuko bo abenshi bagiragamo mu nzira, kenshi bagendaga bahagaze, ariko bagera aho tugomba kuvamo twese bagasigaramo bagahita bicara mu myanya yacu.
Byaraturakazaga ariko tukabura uko tubigenza, hari ukuntu rero twigiriye inama yo kujya tubakanga mu cyayenge, iyo bus yabaga ihagaze kuri Nyabarongo twasohokaga twivugisha ngo nsange hari umusirikare wanyicariye mu mwanya arambona, niyo yaba ari Colonel arambona, abasirikare bahitaga bavuga bati aba bana wasanga nabo ari abasirikare bagatinya kwicara mu myanya yacu.
Nageze i Kigali, icyo gihe nakomeje kujya mbana na SINDAYIGAYA Déogratias , nawe wigaga muri Ecole Zairoïse, igihe kiragera iminsi yo gusubira ku ishuli iba iregereje. Muri icyo gihe rero nabwo nasubiye kuri LKV kuko nari ndi kuri liste y’abanyeshuli bagomba gufashwa na LKV nta bindi bintu bindi nabazwaga cyane, gusa ikibazo cyari gihari ni bulletin, kuko yari iriho zero muri conduite. Hari undi mudamu w’inzobe wari urimo kuturebera ama bulletins areba ko twatsinze neza, ageze ku yanjye yanga kunyandika arambwira ngo ninjye ku ruhande ntegereze Sous-Préfet.
Ntibyatinze Sous-Préfet Valérie aba araje bamubwira ikibazo cy’umwana ufite zero muri counduite kandi yimutse kuri bo nari nayicuriye, Valérie yarandebye ubanza ahari yaributse akavuyo nateje nshaka kwibonanira na Préfet aravuga ngo nimumwakire.
Ubwo baratwanditse barangije baduhereza amabahasha n’ubundi arimo 15.000 Frw, ubwo nuriye bus nsubira ku Kibuye mpagaze bwuma. Twahise dutangira amasomo nyine jyewe njya mu ishami ry’amashanyarazi, twari ishuli rifite umwihariko, kuko twigaga turi 15 kandi nta n’umwe wari uhuje n’undi izina ryaba irya famille cyangwa iry’idini, twagiraga n’ibikabyo byinshi cyane, Dady de Maximo ari mu bana twiganaga, tuza no kugira umwarimu watwigishaga igifransa witwa Christophe nawe wambaye hafi cyane, kandi agakunda ibirori cyane.
Uretse kwiga no gukina Volley ndetse n’amakinamico nakundaga byasaze abaririmbyi ba kera bitwaga Group Boney M, iyo nagiraga amahirwe nkabonaga cassette yabo, ubwo nigiraga muri salle de jeux nkiyumvira izo ndirimbo uwabaga ashinzwe Radio ntiyanyangiraga kumva izo ndirimbo zanjye, zanyibutsaga ibihe byiza nagiriye kwa Munyangabe nkera nkiri umwana.
Aho muri ETO Kibuye hari amashuli amwe atarigirwagamo agakoreshwa nka Dépôt za croix rouge, hari umukozi wa croix rouge rero witwaga IRYIVUZE Liliane, wajyaga uza gupakiza ibintu muri izo dépôt cyangwa se baje gupakururamo ibindi, agakukunda kuganira n’abanyeshuli cyane.
Dady de Maximo rero kuko n’ubundi yari umu star, ntabwo ahongaho yashoboraga kuhatangwa, bakundaga kuganira ku nkuru nyinshi ariko cyane cyane kuzerekeranye n’ubuzima.
Mu kuganira rero hari umunyeshuli wavuze ati ariko nubwo bwose tuvuga ibibazo duhura nabyo by’ubuzima, ariko ibya NDAMIRA byo birarenze, nkeka uwo mwana wabivuze yari Dady cyangwa se undi witwaga Emmanuel kuko yari na chef de classe wacu, nawe yari umuhungu w’amafiyeri cyane.
Bakimara kuvuga iryo jambo Liliane yagize amatsiko yo kumenya uwitwa Ndamira, abasaba ko bazamumuzanira akamureba, ubwo Mitali yaranshukashutse njyayo kuko ukuntu natinyaga abakobwa iyo aza kumbwira ko hari umukobwa unshaka ntaho nari kujya. Ubwo Liliane twarahuye turaganira kuko twari benshi, mu biganiro byanjye yumvise ko nkunda indirimbo za Boney M cyane, bucyeye anzanira cassete yuzuyeho nk’indirimo hafi ijana, numva ndishimye cyane, ubundi akajya adutumira iwe ari nka dimanche tuvuye mu misa akadutekera ibiryo dukumbuye, nabaga ndi kumwe na Emmy na Dady, yatubereye imfura nziza Liliane.
By’umwihariko ambera umuvandimwe ntagereranywa sinavuga umubyeyi kuko twendaga kungana, nabaga mfite ama karito ya biscuit yabaga yampaye twamwitaga Maman buscuit, yari afite umutima uca bugufi kandi wumva abandi cyane, nawe mu gihe gito twamaranye namugiriyeho umugisha mwinshi. Namwisanzuragaho cyane nkamubwira byose kandi byaramfashaga kugira umuntu mbwira ibyanjye ntacyo nishisha, iyo narwaraga yabaga yiteguye gukora ibishoka byose ngakira vuba nawe yambereye Imana y’I Rwanda.
Ntabwo ari Liliane gusa nagiriye ho umugisha kuko iyo nabaga nashobewe umutima wanjye wagiraga aho unyerekeza kandi bigakunda, hari undi mupadiri twakundaga gukinana Volley witwaga Tuyishime, nawe nigeze kumwegera ampuhiramo.
Amasomo yarakomeje gusa haza kuvuka ikibazo gikomeye cy’ibiribwa , sinzi ikibazo cyari cyabaye ibiribwa biba bike cyane ku buryo wakoraga ku isahane rimwe bikaba birashize. Ab’inkwakuzi rero bize amayeri yo kwirwaza ibifu n’ibindi bisaba kwitabwaho bidasanzwe, wasangaga aho twitaga muri infirmerie huzuye, ubwo bagahabwa ibiryo bitetse neza, ariko yabaga ari amayeri.
Nanjye rero icyo cyorezo cyari cyangezeho naritegereje mbona ntabasha kwigana uko abandi birwaza, mpitamo kubeshya ko ndwara umwijima, ubwo nagiye mu gikoni nsaba ko nanjye bangenera ifunguro rijyanye n’uburwayi bwanjye banca amazi baranga neza neza, ubwo nahise njya kwa Directeur mbaza impamvu ntitabwaho nk’abandi barwayi.
Directeur yagiye mu gikoni arabaza ati uyu nguyu we kuki mutamuhaye ibyo agomba, baravuga ngo ntabyo bafite, arambaza ati wowe régime yawe ni iyihe, nti rwose nyakubahwa singorana, ibijumba bitogosheje cyangwa byokeje n’ibishyimbo bidakaranze bitarimo umunyu nibyo nandikiwe na muganga.
Directeur yahise arakara, ati nta soni mwabuze ibijumba n’ibishyimbo bidakaranze? Abakozi bareba hasi, yarambajije uti unywa amata nti cyane, yahise ampereza inote ya 500 ati jya kunywa amata, ahita atanga n’itegeko ko ibijumba bitogosheje cyangwa byokeje n’ibishyimbo bidakaranze bitarimo umunyu bitagomba kubura kuva uwo munsi. Narabifataga nkajya no ku meza nkavanga n’ibikaranze nkijuta narangiza ngasagurira abandi, buri umuntu wese yari afite umuvuno we wo kwirwanaho.
Igihembwe cyararangiye turataha, nsubira aho nabanaga na Déo na famille ye, mu kuhagera ariko mbona bafite ibibazo by’ubushomeri bikaze, Maman Thierry nta kazi yari agifite, Déo nawe ari umunyeshuli, mbega hari ubukene. Muri jyewe numva nishinja kubabera umuzigo, nta kintu bari barigeze babimbwiraho ariko umutimanama wanjye wampatiye gushaka ukundi nakwirwanaho sinkomeze kubabera umuzigo.
Muri famille yacu hari umugabo witwaga NSENGIMANA Evase, yari we mukuru w’umuryango ku ruhande rwo kwa Papa, noneho Bertha yangiriye inama yo kuzajya kumwiyambaza. Yarambwiye ati nta wiyima umuha ahari, wakoresheje uko ushoboye ushaka ishuli, uraryiga mu buryo bukugoye genda wegere Evase ni umuntu mwiza ndakeka atazabura icyo akumarira.
Icyo gihe yari afite bureau kwa Rubangura, nagiyeyo aranyakira mubwira ibyanjye ariko nabanje kumwiyibutsa kuko ntiyari anzi neza, nuko ambwira ko hari ahantu afite ibikorwa ku Kicukiro ambwira ko nazajyayo nkajya mfatanya n’abandi noneho igihe cyo kujya ku ishuli cyazagera akazereba icyo yamfasha.
Ubwo nagiyeyo, yari afite igisa n’uruganda kuko byari bitarakomera, yakoraga za Jus n’ifu y’isombe iseye, mbega nk’ibi byo kwa Nyirangarama niwe wabitangiye. Twararabikoraga hari no hafi y’iwe noneho saa sita nkajya kuruhukira iwe nimogoroba ngataha kwa Déo.
Igihe cyo gusubira ku ishuli cyarageze ampa ibikoresho byose nari nkeneye, ampa na ticket intwara ambwira ko ninjya kugaruka nzamuterefona akanyoherereza ticket.
Nahise nsubira ku ishuli, numva nishimye mu mutima kuko nari mbonye umuntu wo muri famille wemera kunyumva no kunyakira. Ntibyatinze twagiye muri détente, nk’uko yari yarabinsezeranyije ntira telephone muri direction, mpamagara iwe mu rugo, nahise nitabwa n’umudamu we, ibyo yambwiye sindi bubivugire aha mbibikiye igitabo ariko nta cyiza na kimwe cyarimo, yari amagambo y’urwango n’ubugome, gusa ijambo rimwe nibuka n’uko yambwiye ngo wabaye ikimenyabose nk’umuravumba.
Umutima warandiye ariko ku rundi ruhande nari narabimenyereye, mu minsi nk’itatu yanyuma mbere yo gusubira ku ishuli nari ndi mu rugo kwa Evase, icyo gihe umudamu we yari mu ruzinduko mu mahanga, umunsi yaziyeho ni wo nanjye nagiriyeho ku ishuli, ntabwo nari muzi, twaganiriye gato ku meza turi kunywa icyayi, nabonaga ari umudamu uvugana ituze, ariko akuntu yanyihindutse kuri phone nibyo byambereye ihurizo.
Evase yari yaranyemereye ko muri vacances nzajya njya iwe, n’ubwo bwose umugore we yari amaze kumbwira amagambo akakaye kuri phone, nafunze umwuka nguza ticket njya I Kigali, nahise nkomeza no kwa Evase mu rugo, nahageze bwije ho gato nko mu ma saa kumi n’ebyiri, ntabwo yari yagatashye. Nta karibu nigeze mpabwa mu nzu, nakomeje kwicara hanze, umudamu we yari ahari n’abakozi, ntabwo abana bari bahari, nakomeje kwicara hanze ntegereza ko baza kumpa karibu mu nzu ndaheba, byageze nko mu maa saa mbiri n’igice imirimo yakorerwaga hanze irarangira bose bajya mu nzu nsigara nicaye hanze.
Umukozi niwe wanyuzagamo agasohoka akongera akinjira mu nzu agakinga, nari mfite agahinda kavanze n’umujinya ariko nsaba Imana byose ari agahinda ari n’umujinya imfashe kubyakira. Nazengaga amarira mu maso nibaza ikibi nakoreye uwo mudamu twabonanye isaha imwe gusa mu buzima bikanshobera, nafashe icyemezo ndagenda icyo gihe nagiye kurara kwa Emeritha kuko yari agituye hafi yo kuri APADE.
Bwaracyeye mu gitondo njya handi kwa Evase bari bafite ibikorwa, njyayo ndakora Evase arahansanga, ntacyo nigeze mubwira narakoze, saa sita nibwiraga ko ndi bujye kwa Evase, bagiye nanjye ndabakurikira umugore we arambwira ngo Evase mutegereze ku kazi, uwo kwari ukumbuza kujya mu rugo mu yandi magambo. Numvaga ntashaka kubwira ibyo bintu Evase, nibwiraga ko kubimubwira byazana intonganya muri famille, mpitamo kumwihorera ndigendera, sinongeye kugaruka aho, icyo gihe Evase yabifashe nabi abifata nko kwanga gukora ariko ntabwo yari azi mu by’ukuri ibindi byambayeho muri iyo minsi.
Muri ibyo bihe nari naramenye ko ababikira b’abizeramariya aribo bandeze, nshakisha amakuru menya aho wa mubikira Soeur Maman Véronique aherereye, icyo gihe yabaga I Kinazi, nasabye Emeritha amafranga ya tike njya I Kinazi, nsanga uwo mubikira arahari ariko ashaje cyane, aho I Kinazi ababikira banyakiranye urugwiro, mpaba ikiruhuko cyose, mbere yo gusubira ku ishuli bampa ibikoresho n’itike.
Icyo gihe nasaga n’uba mu kirere, kuko kwa Déo natinyaga gusubirayo kubera gutinya kubabera umuzigo, kwa Emeritha naho natinyaga kubabwira ikibazo mfite ntinya ko nabo banyinuba kandi bari mu nshuti zanjye, kwa Evase naho umugore yari amaze kunyirukana mucyayenge.
Nagarutse I Kigali mfata igikapu nsubira ku Kibuye, ubwo twari twinjiye muri Semestre isoza umwaka wa gatatu, n’ubwo bwose nigaga ariko umutima wanjye ntabwo wari hamwe, uretse abanyeshuli twiganaga, umuntu wari inshuti yanjye wabaga hanze yari Liliane, nawe ariko yari afite umugabo n’ubwo bwose yakoraga aba i Kigali, nibazaga aho nzataha bikanshobera. Gusa kuberako ko nari naramenyereye guhangayika, narabyirengagije nkomeza amasomo, nubwo natsindaga bwose ariko umwanya wa nyuma wari uwanjye ntawe twawuburanaga gusa nkagira amanota yo kwimuka.
Ntibyatinze rero igihe kiragera turataha, ariko sinari nzi aho nzataha pe, kwa Déo nari naramaze kuhasiba mu mutwe kuko natinyaga kubaremerera, nta handi nari mfite, nasabye Liliane kuba iwe icyumweru kimwe gusa mu gihe ngitekereza aho nzataha, icyo gihe kiri mu bihe byangoye mu buzima.
Liliane yabisabye umugabo we Fravien icyo gihe wari waragarutse gukorera ku Kibuye baranyemerera, nazengurukije umutwe ndeba ahashoboka hose nsanga ntaho pe, naho byashobokaga narabitinyaga nirindaga kugira ibibazo nagiriye kwa Evase. Maze kubura icyerekezo mfata neza, kandi mbona iminsi iri kunsiga, nafashe icyemezo njya kwa Préfet wa Kibuye icyo gihe witwaga Assiel KABERA.
Nagize amahirwe musanga yo, musobanurira ikibazo mfite uko giteye, yari umugabo ugira urugwiro kandi ukunda guseka cyane, KABERA yari inshuti yacu nk’abanyeshuli bo muri ETO Kibuye, kuko yakundaga kuza gukina ping pong mu kigo cyacu, hari abanyeshuli bari bayizi bagakina nawe, ntabwo yari mushya mu maso yanjye kandi yacaga bugufi cyane, yanteze amatwi arambwira ngo icyo kibazo cyawe ni EQUATION A PLUSIEURS INCONNUES.
Yambajije icyo nifuza ko yamfasha, namusabye kumpamagarira Préfet Rose Kabuye akamubwira ko hari umuntu we udafite aho ataha, ibyo byari byoroshye kuri we yarabigerageje téléphone ziranga, yarambwiye ati reka nguhe tike noneho wowe uzagende ubimwibwirire nk’uko waje hano ukabimbwira. Narikirije ampa amafranga 5000 Frw, ubwo ndataha, icyo gihe Liliane n’umugabo we ntabwo bari bahari hari murumuna we Claudine, nuko ndasezera ntaha i Kigali.
I Kigali hari indi famille yarimo abana b’imfubyi bibanaga, umwe muri bo twariganaga kuri ESA mbere yo kuhava, yitwaga GAKIRE Jean Claude, ibibazo byanjye bari babizi, uwo mugoroba niyemeje kubabera umushyitsi ariko uri buzinduke agenda. Nagiyeyo aho bari batuye I Gikondo mu rutoki, iryo joro ndaharara, gusa naraye ntekereza niba ari umwanzuro mwiza kujya kwa Préfet Rose Kabuye. Ntabwo iryo joro nigeze nsinzira ariko nifuzaga gushaka igisubizo kirambuye une fois pour toute.
Muri iryo joro nafashe umugambi ukakakaye, ibyo kujya kureba Rose mbivamo, hari undi mugambi numvaga unyoroheyee kandi mwiza nkurikije imyumvire yanjye y’icyo gihe.
Bwarakeye mu gitondo ndakaraba, ndambara mfata igikapu cyanjye, abo bana mbasezeraho, bambajije aho ngiye mbabwira ko ngiye i Bugande, ariko narababeshyaga ahantu nari ngiye kwari ugupfa cyangwa gukira, numvaga ko nshobora gufungwa cyangwa ikibazo cyanjye kigakemuka.
Nafashe igikapu ngishyira ku rutugu, ndasezera baramperekeza, n’ubwo bwose ntari nigeze mbatangariza ikibazo mfite, ariko barabibonaga, mu maso yabo narabibonaga ko bampangayikiye, ariko nanjye ngatinya kubabwira uko bimeze ngo bitavaho bimviramo ibindi, baransezeye ndagenda.
Namanukiye ku gahanda kavaga kuri ESA Gikondo, mpinguka kuri APEHOT, manuka umuhanda ugana mu Rugunga nkomeza urugendo….Nari ngiye he?
Biracyaza……………
Inama cyangwa Inyunganizi nyandikira kuri:
Whatsapp: +254790617702
Email: lbe125@yahoo.fr
Izindi nyandiko wasoma


c: text/html

text:
7 KANAMA 2019
U BURUSIYA
Abashinzwe umutekano mu Burusiya bigabije ingo z’Abahamya zisaga 600
Vanaho
Mu gihe kirenga umwaka n’amezi atandatu, abaporisi b’u Burusiya n’abakora mu rwego rushinzwe ubutasi muri icyo gihugu, bagabye ibitero mu ngo z’Abahamya zigera ku kuri 613. Kuva muri Mutarama 2019, abayobozi bo muri icyo gihugu bigabije ingo 332. Uwo ni umubare munini ugereranyije n’ingo 281 zagabweho ibitero mu mwaka wa 2018.
Mu mezi make ashize, abayobozi barushijeho kwibasira Abahamya ba Yehova. Muri Kamena, ingo zagabweho ibitero ni 71, naho muri Nyakanga ziba 68. Ugereranyije mu mwaka wa 2018, ingo zagabwagaho ibitero buri kwezi wasanga zigera kuri 23,4.
Iyo abagize inzego z’umutekano bagabaga ibyo bitero mu ngo z’Abahamya, bazaga bipfutse mu maso kandi bitwaje intwaro. Rimwe na rimwe, wasangaga batunga imbunda Abahamya b’abana n’abageze mu za bukuru, nk’aho ari abagizi ba nabi. Ibyo ntibitangaje kuko hari abantu bibaza impamvu ubutegetsi bw’u Burusiya bukora ibintu nk’ibyo. Urugero, Dogiteri Derek H. Davis wahoze ayobora kaminuza ya Baylor, yigisha ibirebana n’imikoranire y’amadini na guverinoma, yaravuze ati: “Kuba u Burusiya butoteza Abahamya ba Yehova b’abanyamahoro, na byo ubwabyo ni ubutagondwa.”
Ikibabaje ni uko, uko ibyo bitero bigabwa ku bavandimwe bacu byiyongera, ari na ko umubare w’abakurikiranwa n’inkiko ugenda wiyongera. Kugeza ubu, mu Burusiya no muri Crimée hari Abahamya 244 bakurikiranweho ibyaha. Kuva mu kwezi k’Ukuboza 2018, uwo mubare wikubye inshuro zirenga ebyiri, uvuye ku 110. Muri abo Bahamya bose uko ari 244, 39 muri bo barafunzwe, 27 bafungishijwe ijisho, naho abasaga 100 nta mudendezo usesuye bafite.
Nubwo bagenzi bacu bakomeje kwibasirwa n’abayobozi b’u Burusiya, ‘ntiduhungabanywa n’ayo makuba.’ Ahubwo duterwa inkunga no kumva inkuru zigaragaza ko abo bavandimwe na bashiki bacu, bakomeje kubera Imana indahemuka kandi bakihangana. Ibyo bituma dusingiza Yehova kandi tukamushimira kuba asubiza amasengesho tumutura tubasabira, kandi twiringiye tudashidikanya ko azakomeza kubafasha.—1 Abatesalonike 3:3, 7.

robotstxt: allowed

filter: keep


text:
Ese wifuza gusoma iyi ngingo mu %%?
4 Nuko Yehova abwira Mose na Aroni ati
2 “mu Balewi bose, muzabarure Abakohati+ mukurikije imiryango yabo n’amazu ya ba sekuruza,
3 kuva ku bafite imyaka mirongo itatu+ kugeza ku bafite imyaka mirongo itanu,+ abantu bose bajya mu itsinda ry’abakora imirimo+ mu ihema ry’ibonaniro.
4 “Iyi ni yo mirimo Abakohati bazajya bakora mu ihema ry’ibonaniro,+ imirimo ifitanye isano n’ibintu byera cyane:
5 igihe inkambi igiye kwimuka, Aroni n’abahungu be bajye binjira bamanure umwenda ukingiriza+ bawutwikirize isanduku+ y’igihamya.
6 Nanone bajye bayitwikiriza impu z’inyamaswa zitwa tahashi,+ hejuru barambureho umwenda w’ubururu, bayisesekemo n’imijishi yayo.+
7 “Bajye barambura umwenda w’ubururu ku meza+ ashyirwaho imigati yo kumurikwa, hanyuma bashyireho amasahani+ n’ibikombe, n’amabakure+ n’imperezo bashyiramo ituro ry’ibyokunywa; imigati+ ihora ku meza izagumeho.
8 Hejuru yabyo bajye baramburaho umwenda uboshye mu budodo bw’umutuku,+ bawugerekeho impu z’inyamaswa zitwa tahashi,+ basesekemo n’imijishi yayo.+
9 Bajye bafata umwenda w’ubururu bawutwikirize igitereko cy’amatara,+ n’amatara yacyo+ n’udufashi two kuvana ibishirira ku rutambi+ n’agakoresho ko kubishyiraho,+ n’inzabya zose+ z’amavuta akoreshwa mu matara.
10 Icyo gitereko n’ibikoresho byacyo byose bajye babizingira mu mpu z’inyamaswa zitwa tahashi+ maze babishyire ku rubaho.
11 Igicaniro cya zahabu+ bajye bagitwikiriza umwenda w’ubururu bawugerekeho impu z’inyamaswa zitwa tahashi,+ bagisesekemo n’imijishi yacyo.+
12 Bajye bafata ibikoresho byose+ bakoresha mu murimo bakorera ahera, babizingire mu mwenda w’ubururu, babitwikirize impu z’inyamaswa zitwa tahashi,+ hanyuma babishyire ku rubaho.
13 “Bajye bakura ku gicaniro+ ivu ririmo urugimbu maze bagitwikirize umwenda uboshye mu bwoya buteye ibara ry’isine.
14 Bajye bagishyiraho ibikoresho byose bakoresha kuri icyo gicaniro: ibikoresho byo kurahuza amakara, amakanya, ibitiyo, amabakure, mbese ibikoresho byose byo ku gicaniro.+ Bajye bagitwikiriza impu z’inyamaswa zitwa tahashi, bagisesekemo n’imijishi yacyo.+
15 “Igihe inkambi igiye kwimuka, Aroni n’abahungu be bajye batwikira ibintu by’ahera+ n’ibikoresho byaho byose.+ Nibarangiza, Abakohati bajye binjira babiheke,+ ariko ntibagakore+ ku bintu by’ahantu hera kugira ngo badapfa. Ibyo ni byo bintu byo mu ihema ry’ibonaniro Abakohati bashinzwe gutwara.+
16 “Eleyazari mwene Aroni ashinzwe kwita+ ku mavuta+ akoreshwa mu matara, umubavu uhumura neza,+ ituro rihoraho ry’ibinyampeke+ n’amavuta yera.+ Ashinzwe ihema ryose n’ibiririmo byose, ni ukuvuga ahantu hera n’ibikoresho byaho.”
17 Yehova yongera kubwira Mose na Aroni ati
18 “ntimuzatume imiryango y’Abakohati+ irimburwa ngo ivanwe mu Balewi.
19 Ahubwo dore icyo muzakora kugira ngo bakomeze kubaho, batazapfa bazira ko begereye ibintu byera cyane:+ Aroni n’abahungu be bajye binjira, bahe buri wese inshingano ye bamwereke ibyo ari butware.
20 Ntibazinjire ngo barebe ibintu byera n’akanya na gato, kuko bahita bapfa.”+
21 Yehova abwira Mose ati
22 “ubarure Abagerushoni bose,+ ukurikije amazu ya ba sekuruza n’imiryango yabo.
23 Ubarure kuva ku bafite imyaka mirongo itatu kugeza ku bafite imyaka mirongo itanu,+ abajya mu itsinda ry’abakora imirimo mu ihema ry’ibonaniro bose.
24 Iyi ni yo mirimo izakorwa n’imiryango y’Abagerushoni, ibyo bazakora cyangwa ibyo bazatwara:+
25 bazatware imyenda y’ihema+ n’ihema ry’ibonaniro,+ ibitwikira ihema+ n’impu z’inyamaswa zitwa tahashi zigerekwa+ hejuru yabyo, umwenda wo gukinga+ mu muryango w’ihema ry’ibonaniro,
26 imyenda+ y’urugo, umwenda wo gukinga mu irembo+ ry’urugo rukikije ihema ry’ibonaniro n’igicaniro, imigozi y’urugo n’ibikoresho byarwo byose, hamwe n’ibindi bikoresho byose bakoresha muri uwo murimo.
27 Imirimo y’Abagerushoni+ yose, byaba ibyo bagomba gutwara byose cyangwa ibyo bagomba gukora byose, bazajye babikora babitegetswe na Aroni n’abahungu be.+ Mujye mubereka ibyo bagomba gutwara byose kuko ari inshingano yabo.
28 Iyo ni yo mirimo izakorwa n’imiryango y’Abagerushoni+ mu ihema ry’ibonaniro, kandi ni yo nshingano bazajya basohoza bayobowe na Itamari+ mwene Aroni umutambyi.
29 “Uzabarure n’Abamerari+ ukurikije imiryango yabo n’amazu ya ba sekuruza.
30 Uzabarure kuva ku bafite imyaka mirongo itatu kugeza ku bafite imyaka mirongo itanu, abajya mu itsinda ry’abakora imirimo mu ihema ry’ibonaniro bose.+
31 Iyi ni yo nshingano yabo n’ibyo bazatwara,+ kandi ni yo izaba imirimo yabo yose mu ihema ry’ibonaniro: ibizingiti+ by’ihema n’imitambiko+ yaryo, inkingi+ zaryo n’ibisate biciyemo imyobo yo kuzishingamo,+
32 inkingi+ zose z’urugo n’ibisate byazo biciyemo imyobo,+ imambo z’urugo,+ imigozi y’urugo n’ibikoresho byarwo byose, n’indi mirimo ijyaniranye na byo. Muzereke buri wese ibyo agomba gutwara.+
33 Iyo ni yo mirimo yose izakorwa n’imiryango y’Abamerari+ mu ihema ry’ibonaniro, kandi bazajya bayikora bayobowe na Itamari mwene Aroni umutambyi.”+
34 Nuko Mose na Aroni n’abatware+ b’iteraniro batangira kubarura Abakohati+ bakurikije imiryango yabo n’amazu ya ba sekuruza,
35 kuva ku bafite imyaka mirongo itatu+ kugeza ku bafite imyaka mirongo itanu,+ abari mu itsinda ry’abakora imirimo mu ihema ry’ibonaniro bose.+
36 Ababaruwe hakurikijwe imiryango yabo bari ibihumbi bibiri na magana arindwi na mirongo itanu.+
37 Abo ni bo babaruwe+ mu miryango y’Abakohati, abakora mu ihema ry’ibonaniro bose, abo Mose na Aroni babaruye nk’uko Yehova yabitegetse Mose.
38 Babaruye Abagerushoni+ hakurikijwe imiryango yabo n’amazu ya ba sekuruza,
39 kuva ku bafite imyaka mirongo itatu kugeza ku bafite imyaka mirongo itanu, abari mu itsinda ry’abakora imirimo mu ihema ry’ibonaniro bose.+
40 Ababaruwe hakurikijwe imiryango yabo bari ibihumbi bibiri na magana atandatu na mirongo itatu.+
41 Abo ni bo babaruwe mu miryango y’Abagerushoni, abakora mu ihema ry’ibonaniro bose, abo Mose na Aroni babaruye nk’uko Yehova yabitegetse Mose.+
42 Babaruye Abamerari hakurikijwe imiryango yabo n’amazu ya ba sekuruza,
43 kuva ku bafite imyaka mirongo itatu kugeza ku bafite imyaka mirongo itanu, abajya mu itsinda ry’abakora imirimo mu ihema ry’ibonaniro bose.+
44 Ababaruwe hakurikijwe imiryango yabo bari ibihumbi bitatu na magana abiri.+
45 Abo ni bo babaruwe mu miryango y’Abamerari, abo Mose na Aroni babaruye nk’uko Yehova yabitegetse Mose.+
46 Mose, Aroni n’abatware ba Isirayeli babaruye Abalewi bose bakurikije imiryango yabo n’amazu ya ba sekuruza,
47 kuva ku bafite imyaka mirongo itatu kugeza ku bafite imyaka mirongo itanu,+ abantu bose bakora imirimo isaba imbaraga n’imirimo yo gutwara ibintu byo mu ihema ry’ibonaniro.+
48 Ababaruwe bose bari ibihumbi umunani na magana atanu na mirongo inani.+
49 Yehova yategetse ko abo bose babarurwa binyuze kuri Mose, buri wese abarurwa hakurikijwe umurimo we n’icyo agomba gutwara. Babaruwe nk’uko Yehova yari yabitegetse Mose.+
Yohereze
BIBILIYA-UBUHINDUZI BW'ISI NSHYA
Kubara 4
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UBUTUNZI BWO MU IJAMBO RY’IMANA | ZABURI 1-10
Kubaha Yesu bituma tubana amahoro na Yehova
Byari byarahanuwe ko Yehova na Yesu bari kwangwa
Byari byarahanuwe ko amahanga yari kwanga kuyoborwa na Yesu, agahitamo kwiyobora
Ubwo buhanuzi bwasohoye igihe Yesu yari ku isi, kandi bufite isohozwa rikomeye muri iki gihe
Umwanditsi wa Zaburi yavuze ko amahanga akomeza kujujura avuga ibitagira umumaro. Ibyo bisobanura ko ibyo yifuza gukora atazabigeraho
Abashyigikira Umwami washyizweho na Yehova ni bo bonyine bazarokoka
Abarwanya Mesiya bazarimbuka
Abumvira uwo Mwana, ari we Yesu bagira amahoro n’umutekano


text:
Soma: 2 petero 3:14-19: "
14. Ni cyo gituma bakundwa, ubwo mutegereje ibyo, mukwiriye kugira umwete wo kuzasangwa mu mahoro, mutagira ikizinga, mutariho umugayo mu maso ye.
15. Mumenye yuko kwihangana k’Umwami wacu ari agakiza, nk’uko mwene Data ukundwa Pawulo yabandikiye abwirijwe n’ubwenge yahawe,
16.ndetse no mu nzandiko ze zose yavuze ibyerekeye ibyo. Icyakora zirimo bimwe biruhije gusobanukirwa, ibyo abaswa bahindagurika bagoreka, nk’uko bagira ibyanditswe bindi bakizanira kurimbuka.
17. Nuko rero bakundwa, ubwo muburiwe hakiri kare, mwirinde mutayobywa n’uburiganya bw’abanyabyaha mukareka gushikama kwanyu.
18. Ahubwo mukurire mu buntu bw’Imana no kumenya Yesu Kristo Umwami wacu n’Umukiza. Icyubahiro kibe icye none n’iteka ryose. Amen.
Nshuti ya NEMI,
Abakristo bari ku rugamba rw’umwuka,turwana n’umubiri ndetse n’isi idushuka na satani ugerageza kudutwaraho iminyago.
Umusirikare mwiza akeneye kumva ubutumwa bwe atabwumva akazakora amakosa yamugusha ku mwanzi.
Mu gihe cy’ubuzima bw’umusirikare w’ umukristo,Imana izahindura amabwiriza yayo imuhe agendanye n’urugamba agezemo ariko abarwanyi ubutumwa bwabo ntibuhinduka,kugera aho urugamba rurangiriye bafite ubuhamya bwe bwuzuye.
Mu yandi magambo ikintu cya mbere cy’ingenzi ku mwizera n’ukwirinda ,amakosa,ibigeragezo akamenya ukuri.
Ikibabaje,abizera benshi bamenya igikenewe barakererewe ngo bihagarareho igihe barimo kurebera hamwe ku bitero shuma umwanzi abatera mu ibanga hamwe n’inyeshyamba,kandi ibyo bibera mu matorero.
Abantu bafite ibitekerezo bishya byungura n’amagambo meza barinjira ndetse bakanyanyagiza ukuri kw’igice abasirikare batiteguye bakamiragura ubwo burozi kugeza igihe kwizera kwabo gushize ndetse n’ubuhamya bwabo bugapfa.
Ikintu gica intege umusirikare ni ukubura imyiteguro y’ubutumwa ,umwe ntashobora guhagarara nta ntwaro imbere y’umwanzi ngo amuhuze .
Mu biganza byacu duteruyemo intwaro (Bibiliya)
Buri kintu abasirikare b’Imana bagomba kumenya kiri muri icyo gitabo ariko tugomba kugisoma tukakiga ndetse tugatekereza ku mabwiriza yayo yo gukoresha iyo ntwaro neza (abefeso 6:13-27)
Ntuzigere usuzugura umwanzi,ntushobora guhunga intambara z’umwuka zateye mu matorero ,mu rugo rwawe ,mu mubiri wawe ndetse no mu ntekerezo.Iga Bibiliya kugira ngo ugire ukuri n’ubwenge bwo kwihagararaho noneho uzashobora kuzuza ubutumwa ndetse no guhura na komanda Yesu Kristo mu butsinzi.
Imana ibahe umugisha!
Nibintije Evangelical Ministries International (NEMI)
nemevangelism@yahoo.com
+14123265034 whatsap
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN
Urakoze pastor kuduha ijambo.Ariko tuge twibuka ko urugamba rwacu atari urw’amasasu ahubwo ari urwo turwanisha bibiriya.Tuyirwanisha tubwira abantu ijambo ry’Imana.Niwo murimo Yesu yahaye abakristu kandi ababuza kwivanga mu byisi.Ese wumvira iyo nama cyangwa wifatanya n’abisi?Niba ariko bimeze,hinduka.Kwitwa umurokore ntabwo ari izina gusa,ahubwo bisobanura kudakora iby’abisi bakora,Imana itubuza.


text:
Bavandimwe ku rubuga rwa Rwana-l. Ndabaramukije kandi nshimiye mwese abahagurukiye kugira icyo mutangaza ku butumwa natangarije i Kigali mu nama y'ubumwe n'ubwiyunge. Abakomeza gusebanya ntibazambona mu mutego wabo. Nsabye gusa abiha kunyitirira amagambo bayashyize mu tubago guillemets, gukoresha amagambo no kuyakurikiranya uko nayatangaje batayahinduye. Niyo mpamvu niyemeje kubaha texte uko nayitangaje.
Naho abavuga ko nagerageje gusenyera opposition muli FPR! nubwo ntarabona umwanya wo gusoma nitonze ibyo banditse, ndongera kuvuga nihanukiriye ko ukora opposition yumva akorera igihugu cye n'inyungu z'abanyarwanda, naze akorere opposition mu gihugu cy'u Rwanda, bigiye gushoboka mu minsi mike gukorera politiki muli multipartisme. Ntimuzibeshye opposition y'ubu siyo yo muli 1991. Impunzi z'ubu sizo muli 1959, 1973; ingamba zo gutahuka mu gihugu ntizishobora guhwana kuko contexte si imwe. Mu Rwanda hali uburyo bushoboka gukora politiki mu mahoro no mu guharanira kubikorana ubwisanzure buhagije. Ibyo bishaka aliko ko inyaryenge zitahuka zikavugira mu Rwanda. Biragaragara ko amategeko ahali bagerageje kuganira n'abanyarwanda benshi hirya no hino. Mwe mukiyakenga muzabaze miliyoni z'abanyarwanda zili mu gihugu icyo babatekerezaho! mubimenye mwagira humilité yo kubegera mugakorera iruhande rwabo. Ninabwo buryo bwonyine jye mbona bwaha ingufu abashaka kugira ibyo bakosora muli politiki y'igihugu kubigeraho. Abategereje ko ngo abanyamahanga alibo bazabanza kubaterekera demokarasi mu gihugu cyabo ngo babone batahe balibeshya. Ni mwe mugomba kwinjira mu gihugu mugatoza demokarasi mwifatanyije n'abandi. Ibi bihe ni byiza kugera kuliyo ntego. Hali ikindi gihe imyifatire ya bamwe izatuma ibishoboka ubu bitazaba bigishobotse niba bidafatiwe mu nzira nziza jye mbona ubungubu mu Rwanda.
Muzaze muhure na ba basirikari bavanywe ku ngufu i Libreville twali tuzi ko babishe maze babaganirire ubumwe n'ubwiyunge mu gisirikari. Muzaze mubaze ababyeyi babakene babona uburyo bwo kohereza abana babo mu ishuli binyujijwe mu nzira z'iringaniza zitegeka ko nta mwana ugomba kubura ishuli bitewe n'ubukene.
Ibibazo ni byinshi nta gihe kandi bitazaba bihali. Jye ndabona aliko ubu hali chance nyinshi ko twakorera hamwe twese mu gihugu tukava mu gaco ko kuvugira hanze bamwe bakomeza kwibwira ko alibyo bibaha imbaraga!
Paul MBARAGA


text:
IGICE CYA 86
Umwana wari warazimiye agaruka
UMUGANI W’UMWANA WARI WARAZIMIYE
Yesu yari yaciye umugani w’intama yazimiye n’uw’igiceri cy’idarakama cyazimiye, bikaba bishoboka ko yayiciye igihe yari akiri i Pereya mu burasirazuba bw’uruzi rwa Yorodani. Iyo migani itwigisha ko twagombye kwishimira umunyabyaha wihannye akagarukira Imana. Abafarisayo n’abanditsi banenze Yesu bitewe n’uko yakiraga abanyabyaha. Ese hari icyo iyo migani yigishije abanengaga Yesu? Ese baba barashoboye kwiyumvisha ukuntu Data wo mu ijuru abona abanyabyaha bihannye? Yesu yaciye undi mugani ukora ku mutima na wo watsindagirizaga iryo somo ry’ingenzi.
Muri uwo mugani havugwamo umubyeyi wari ufite abahungu babiri. Umuhungu muto ni we uvugwa cyane muri uwo mugani. Abafarisayo n’abanditsi kimwe n’abandi bantu bari bateze amatwi ibyo Yesu yavugaga bashoboraga kumenya icyo bakwigira kuri uwo mwana muto. Icyakora nta muntu wagombaga kwirengagiza ibyo Yesu yavuze ku bihereranye na Se ndetse n’umuhungu w’imfura, kuko imyifatire bagaragaje na yo ifite icyo itwigisha. Noneho rero tekereza kuri abo bantu batatu Yesu avuga muri uwo mugani.
Yesu yatangiye agira ati “hari umuntu wari ufite abahungu babiri. Nuko umuto abwira se ati ‘data, mpa ibintu bihwanye n’umunani wanjye.’ Nuko se abagabanya ibyo yari atunze” (Luka 15:11, 12). Zirikana ko uwo mwana atarimo yaka umunani bitewe nuko Se yapfuye. Se yari akiriho. Nyamara yashakaga umugabane we ako kanya kugira ngo yigenge kandi awukoreshe icyo ashaka. Yashakaga kuwukoresha iki?
Yesu yabisobanuye agira ati “bidateye kabiri wa mwana muto yegeranya ibye byose ajya mu gihugu cya kure, agezeyo agira imibereho y’ubwiyandarike, arabyaya” (Luka 15:13). Aho kugira ngo uwo mwana agume iwabo ahantu hatekanye, ari kumwe na se witaga ku bana be kandi akabatunga, yarigendeye ajya mu kindi gihugu. Agezeyo yatagaguje umurage we wose, yibera mu iraha ryo guhaza irari ry’ibitsina. Hanyuma yaje kugerwaho n’imimerere igoranye nk’uko Yesu akomeza abivuga.
Agira ati “amaze kubimara byose, muri icyo gihugu hatera inzara ikaze maze arakena. Ndetse yageze n’ubwo ajya guhakwa kuri umwe mu baturage bo muri icyo gihugu, maze amwohereza mu masambu ye kuragira ingurube. Nuko akajya yifuza guhazwa n’ibyo ingurube zaryaga, ariko nta muntu wagiraga icyo amuha.”—Luka 15:14-16.
Amategeko y’Imana yavugaga ko ingurube zanduye, nyamara uwo mwana yakoze akazi ko kuragira ingurube. Yari yarazahajwe n’inzara ku buryo yari asigaye yifuza kurya ibiryo ubusanzwe bigenewe gusa ingurube yaragiraga. Igihe uwo mwana yari ahanganye n’ayo makuba kandi yihebye, “yagaruye agatima.” Yakoze iki? Yaribwiye ati “mbega ukuntu data afite abakozi benshi barya umugati bagahaga, naho jye inzara ikaba insinze hano! Ngiye guhaguruka njye kwa data mubwire nti ‘data, nacumuye ku Mana, nawe ngucumuraho. Singikwiriye kwitwa umwana wawe. Ngira nk’umwe mu bakozi bawe.’ ” Nuko arahaguruka ajya kwa se.—Luka 15:17-20.
Se azamwakira ate? Ese azamutura umujinya, amutonganye amukankamira kubera ko yagize ubupfapfa akivana mu rugo? Ese se azagaragaza ko ntaho bahuriye, ko atamwitayeho? Wowe se wari kubyifatamo ute? Wari kubigenza ute se iyo aza kuba ari umuhungu wawe cyangwa umukobwa wawe?
UMWANA WARI WARAZIMIYE YABONETSE
Yesu yasobanuye uko se yabyakiriye n’icyo yakoze, agira ati “akiri kure, se aramubona amugirira impuhwe, maze ariruka amugwa mu ijosi aramusoma cyane” (Luka 15:20). Nubwo se yari yarumvise ko umuhungu we yagize imibereho y’ubwiyandarike, yishimiye ko yari agarutse mu rugo. Ese abayobozi b’Abayahudi bavugaga ko bazi Yehova kandi bakamuyoboka, bari gukura isomo kuri ibyo bakabona ukuntu Data wo mu ijuru abona abanyabyaha bihannye? Ese nanone bari kubona ko Yesu na we yari afite umwuka nk’uwo wo kwakira abanyabyaha bihannye?
Umubyeyi uzi kwitegereza ashobora kureba ukuntu umwana we ababaye kandi yijimye mu maso, akamenya ko yihannye. Nanone, kuba se yarafashe iya mbere akajya kumusuhuza byorohereje umwana we bituma yatura ibyaha bye. Yesu yagize ati “uwo mwana aramubwira ati ‘data, nacumuye ku Mana nawe ngucumuraho. Singikwiriye kwitwa umwana wawe.’ ”—Luka 15:21.
Se yategetse abagaragu be ati “mugire vuba muzane ikanzu, inziza iruta izindi, muyimwambike, kandi mumwambike impeta ku rutoki n’inkweto mu birenge. Muzane n’ikimasa cy’umushishe, mukibage, ubundi turye tunezerwe, kuko uyu mwana wanjye yari yarapfuye none yongeye kuba muzima; yari yarazimiye, none yabonetse.” Nuko batangira “kunezerwa.”—Luka 15:22-24.
Hagati aho, umwana mukuru yari mu murima. Yesu yavuze ibye agira ati “nuko araza, ageze hafi y’urugo yumva abacuranga n’ababyina. Ahamagara umugaragu umwe amubaza ibyabaye ibyo ari byo. Aramubwira ati ‘murumuna wawe yaje, none so yabaze ikimasa cy’umushishe, kuko yamubonye akiri muzima.’ Ariko ararakara yanga kwinjira, nuko se arasohoka aramwinginga. Na we asubiza se ati ‘ubu hashize imyaka myinshi ngukorera nk’umugaragu kandi nta na rimwe nigeze ndenga ku itegeko ryawe. Nyamara nta na rimwe wigeze umpa n’agahene ngo nishimane n’incuti zanjye. Ariko uyu muhungu wawe wariye ibyawe byose akabimarira mu ndaya, akigera aha umubagira ikimasa cy’umushishe.’ ”—Luka 15:25-30.
Ese ni ba nde bagaragaje imyifatire nk’iy’uwo muhungu mukuru, bakanenga Yesu wababariraga abantu bo muri rubanda rusanzwe n’abanyabyaha kandi akabitaho? Ni Abafarisayo n’abanditsi. Yesu yaciye uwo mugani bitewe n’uko bamunengaga ko yakira abanyabyaha. Birumvikana ko umuntu wese unenga uburyo Imana igaragazamo imbabazi yagombye kuzirikana iryo somo.
Yesu yashoje uwo mugani avuga ukuntu umubyeyi yinginze umwana we mukuru, agira ati “mwana wa, igihe cyose wari kumwe nanjye, kandi ibyanjye byose ni ibyawe. Ariko twari dukwiriye kwishima tukanezerwa, kuko uyu murumuna wawe yari yarapfuye none yongeye kuba muzima, yari yarazimiye none yabonetse.”—Luka 15:31, 32.
Yesu ntiyavuze icyo uwo muhungu mukuru yakoze nyuma yaho. Icyakora, nyuma y’urupfu rwa Yesu no kuzuka kwe, “abatambyi benshi batangiye kumvira uko kwizera” (Ibyakozwe 6:7). Birashoboka ko bamwe muri bo bari bahari igihe Yesu yacaga uyu mugani urimo isomo rikomeye w’umwana wari warazimiye. Koko rero, na bo bashoboraga kugarura agatima, bakihana maze bagahindukirira Imana.
Uhereye uwo munsi, abigishwa ba Yesu bashoboraga gushyira ku mutima ayo masomo y’ingenzi ari muri uwo mugani ushimishije kandi ni byo bagombaga gukora. Isomo ry’ibanze ni iry’uko ari iby’ubwenge kuguma mu bwoko bw’Imana aho dufite umutekano, aho dufite Data utwitaho, udukunda kandi uduha ibyo dukeneye, aho kujarajara “mu gihugu cya kure” twiruka inyuma y’ibinezeza.
Irindi somo ni uko turamutse dutandukiriye inzira z’Imana, tugomba kwicisha bugufi tukagarukira Data kugira ngo yongere kutwemera.
Irindi somo turibona iyo tugereranyije imyifatire se w’umwana yagaragaje amwishimira kandi akamubabarira mu gihe umwana mukuru we yagaragaje inzika kandi ntamwishimire. Uko bigaragara, abagaragu b’Imana bifuza kubabarira umuntu wari waratorongeye wihannye by’ukuri akagaruka ‘mu rugo rwa Se,’ kandi baramwishimira. Nimucyo tujye twishimira ko umuvandimwe wacu ‘wari warapfuye yongeye kuba muzima’ kandi ko uwari ‘warazimiye yongeye kuboneka.’


text:
Nyamagabe: Kwifashisha ikoranabuhanga ni kimwe mu bizakumira gutekinika imihigo
Ubuyobozi bw’Akarere ka Nyamagabe buravuga ko kwifashisha ikoranabuhanga ari kimwe mu bizaca ingeso yo “gutekinika” imihigo no kongerera agaciro raporo zitanzwe kuko biba byoroshye kubona aho zaturutse.
Mu mwiherero w’abayobozi wabaye ku nshuro ya 12 ku wa 28-02/03/2015, hagarutswe ku kibazo cy’abayobozi b’inzego z’ibanze batanga amakuru atari yo, bikadindiza iterambere ry’umuturage.
Philbert Mugisha, umuyobozi w’Akarere ka Nyamagabe wanitabiriye uyu mwiherero w’abayobozi, mu kiganiro yagiranye na Kigali Today yatangaje ko gutegura imibare y’ibanze igashyirwa muri za mudasobwa no kugenzura ibikorwa umunsi ku wundi bizatuma raporo mpimbano zicika.
Yagize ati “umuntu hari igihe yavuga ko byihutirwa, ugasanga atanze raporo itari yo, ibyo tugomba gukora rero harimo gukurikirana ibikorwa byacu umunsi ku wundi, hatagombeye kubyegeranya ari uko wayisabwe n’urwego runaka hagomba kubaho kwibwiriza”.
Yakomeje agira ati “icyo tubona nk’igisubizo ni ukwifashisha ikoranabuhanga, rimwe na rimwe hari igihe umuntu abazwa aho yahereye ugasanga ntari kuhabona, umuntu biramusaba kongera gushakisha imibare, kandi umuntu yifashishije ikoranabuhanga ibyo ngibyo byashoboka”.
Kubona raporo ntibihagije hagomba gukurikiranwa ko zihuye n’ibikorwa, hagaragaramo kubeshya cyangwa kwibera umuntu akabibazwa kuko ingaruka zigaruka ku muturage abayobozi bakorera bityo iterambere ryihuse ntiribashe kugerwaho.
Caissy Chrsitine Nakure
Ibitekerezo ( 1 )
None se murashaka kuvuga ko ba Mayor ibyo gutekinika baba batabizi uko bihagaze. Abashaka kubihinyuza bazamanuke mu Turere mu mpera za Kamena, mwihere ijisho, uko bategura imurika ry’imihigo y’umwaka uba urangira.


text:
Rutsiro: Yatewe inda afite imyaka 15, yashukishijwe icyayi n’umugati
*Abivuga kuriya ariko umusore wamusambanyije yamufashe ku ngufu. N’ubu ntiyahanwe yaratorotse
Ubu ni umukobwa w’imyaka 24, yatewe inda afite imyaka 15, avuga ko yayitewe n’umusore wamuguriye icyayi n’umugati muri resitora. Inda yamuteje ibibazo bikomeye, ava mu ishuri, akagira inama abakobwa kwitondera abasore babashuka kuko hari ubwo babashukisha utuntu duto. Uwamuteye inda yamufashe ku ngufu, ntiyize ahanirwa icyaha yakoze.
Umuseke wageze mu Mirenge inyuranye mu Karere ka Rutsiro, tuganira na bamwe mu bakobwa batewe inda zo mu bwangavu, batubwira ingaruka zabagizeho ku buzima bwabo na nyuma yo kubyara.
Benshi mu bo twaganiriye bavuga ko abaterwa inda zitateganyijwe ari benshi, ndetse ko ari ikibazo gihangayikishije abahatuye.
Mu Murenge wa Boneza, twaganiriye na bamwe mu bakobwa Paroisse ya Kiliziya Gaturika yigisha umwuga wo kudoda bakaba barenga 100.
Inkuru y’umukobwa ubu ufite imyaka 24 irihariye, atuye mu Murenge wa Boneza, Akagari ka Bushaka muri Rutsiro, yatewe inda yiga mu mwaka wa kabiri w’amashuri yisumbuye, igihe yari afite imyaka 15.
Umusore yamushukishije icyayi n’umugati yamuguriye muri resitotora
Avuga ko ubwo yari mu biruhuko yahuye n’umusore baturanye, amusaba ko bajyana akamugurira icyayi, undi aremera.
Icyo gihe imvura yari yaguye, wa musore wamuguriye icyayi amusaba ko baryamana undi arabyanga, umusore akoresha ingufu, (umukobwa avuga ko yatinye gutabaza yanga kwiha rubanda kuko urubyiruko bagendanaga bari kumenya ko yasambanye).
Ati “Iyo ntabaza urubyiruko tugendana no mu rugo bari kumenya ko nasambanye, kubera ko nta kundi naribubigenze ndatuza, nyuma nibwo naje kumenya ko natwaye inda.”
Nyuma yo Gutwara inda? Ibibazo bikomeye birimo no kuva mu ishuri byaramukubise
Umuryango wananiwe kwakira ibyabaye ku mwana wabo, baramurakarira cyane. Yatangiye guhura n’ibibazo ahita ava mu ishuri ndetse abura abo abwira ibibazo bye kuko n’uwo musore yaratorotse.
Avuga ko yatangiye kwitekerezaho uburyo atwaye inda afite imyaka 15 kandi nta babyeyi agira biramugora cyane, aza guhura n’uwari inshuti ya nyina amubwira ko azamufasha gukuramo inda.
Gusa, imiti yo gukuramo inda ymugeze imbere, amubwira ko atakwiyicira umwana kuko azaba inshuti ye kubera ko nta babyeyi, ndetse akaba nta bandi bavukana yagiraga.
Yagize ati “Mu by’ukuri umuryango wange byarabagoye kubyakira barandakarira cyane ntangira guhura n’ibibazo bitandukanye, mva mu ishuri sinarimfite uwa mba hafi ngo angurire n’imyenda y’umwana, nkibaza n’ukuntu nta babyeyi mfite birangora kubyakira.
Umusore wanteye inda yaratorotse cyakora hari marume umwe wabyumvise angurira umwenda wo kwambara n’imyenda y’umwana, kugeza ubu umwana afite imyaka 7 sindasubira mu ishuri.”
Nyuma yo kubyara, umuryango wakiriye ibyamubayeho, bemera ko akomeza kuhaba, ariko ishuri ryo yarivuyemo burundu, ubu Padiri wa Parisse ya Boneza ni we wazanye igitekerezo cyo kwigisha imyuga uyu mukobwa n’abandi bagenzi be bagera ku 100.
Uyu mukobwa twahisemo guhisha amazina ye, kubera ubuzima bwite, agira inama abangavu kwitwararika bakirinda kugwa mu mutego w’ibishuko kuko kenshi biva ku gushaka ibintu batavunikiye nk’uko na we yatwaye inda ashukishijwe utuntu tw’amafuti.
Patrick Maisha
UMUSEKE.RW/Rutsiro


text:
Dr. Soo Park arasaba urubyiruko gutekereza mbere yo gufata umwanzuro
Rev. Dr. Ock Soo Park, washinze Umuryango mpuzamahanga uharanira Iterambere ry’Urubyiruko (International Youth Fellowship- IYF), asaba urubyiruko gutekereza mbere yo gufata imyanzuro no kuyishyira mu bikorwa, rwirinda ko rwafata ibyemezo byarushora mu kaga.
Dr. Park, yabitangaje mu mpera z’icyumweru gishize, ubwo yagiranaga ikiganiro n’itangazamakuru, mu ruzinduko yarimo mu Rwanda.
Muri icyo kiganiro, yagarutse ku kuba muri Afurika yose, nta muyobozi n’umwe udahangayikishijwe n’ikibazo cy’urubyiruko.
Yagize ati “Rimwe hari uwambwiye ati ‘nta buryo buhari bwo kurufasha, igihugu cyacu kiri mu bibazo kandi dukoresha ingengo y’imari nyinshi mu gufasha urubyiruko, ariko usanga buri gihe twitonganya”.
Dr. Soo Park yavuze ko ikigamijwe ari uguhindura imyumvire y’urubyiruko irimo kwishora mungeso mbi zirimo no gukoresha ibiyobyabwenge, hagamijwe ko urubyiruko rugera ku ntego zo guhindura aho rutuye hakaba heza, aho gutekereza ko rwabigeraho binyuze mu kujya mu bigare birushora mu ngeso mbi.
Akomeza agira ati “Ibihugu byinshi birahangayitse kubera urubyiruko, kandi iki kibazo kirakomeye. Ariko binyuze mu nzira yo gutekereza cyane, bagira ubuzima bwiza. Ikibazo cyabo bakomeza kumva ko iyo bafashe ibiyobyabwenge ari bwo batekereza neza, ariko baribeshya”.
Avuga ko gukangurira urubyiruko gutekereza neza no gushyira mu bikorwa ari ingenzi cyane, kuruta kurangamira ikoranabuhanga rikomeza gutera imbere, rigatuma hari abatakaza ubushobozi bwo gutekereza.
Ati “Urubyiruko rwo muri Afurika dukwiye kurutoza gutekereza, rugatekereza rukora kandi muri iki gihe dukomeje iterambere ry’ikoranabuhanga ryatumye abantu duta ubushobozi bwo gutekereza”.
Dr Ock Soo Park yongeraho ko guhindura imyumvire ku rubyiruko ari byo byarufasha kugera ku ntego zarwo uko bikwiriye.
Dr Park avuga ko umuryango yashinze uzakomeza ibikorwa watangije byo gufasha urubyiruko n’abatuye isi gukomeza mu nzira iboneye, binyuze mu nyigisho zo guhindura imyumvire.
Ati “Hari urubyiruko rwinshi muri Afurika rudatekereza byimbitse, ariko igitekerezo cya mbere rugize rugahita rugishyira mu bikorwa nyamara igihe batekereje cyane, igitekerezo cya kabiri usanga ari cyo cyiza kurusha icya mbere, kandi mu gihe bagize imitekerereze nk’iyo bashobora gukora icyo ari cyo cyose”.
Mu kwezi kwa Kamena 2001, ni bwo Dr. Park ukomoka mu muri Koreya y’Epfo yashinze Umuryango mpuzamahanga uharanira Iterambere ry’Urubyiruko (International Youth Fellowship- IYF), ukaba wibanda ku kuzamura ubushobozi bwarwo n’abantu b’ingeri zitandukanye, binyuze ku guhindura imyumvire, ibizwi nka ‘Mind Education’.


text:
Uyu mugani baca bagira ngo :”arata inyuma ya Huye” bawuca iyo babonye umuntu uhondogera abatamwitayeho. Wakomotse ku ngaruzwamuheto y’umurundi ivugana na Nyarwaya rwa Mazimpaka ahagana umwaka w’1700.
Igihe kimwe Yuhi Mazimpaka yashatse gutera umurundi witwaga Rusengo rwa Kanagu, umugaba w’ingabo ze agenda ari umuhungu we Nyarwaya. Bageze kwa Rusengo arabanesha ingabo ziratabaruka. Noneho ibwami babibonye batyo baragisha(baraguriza icyatsinda Rusengo); bereza umusozi witwa Huye. Ubwo Nyarwaya asubira kwa Rusengo na none ari we mugaba ariko agenda yitwa Huye.
Mu ngabo batabaranye hakabamo umurundi bari baranyaze kwa Rusengo amambere. Bageze mu nzira ahamagara Nyarwaya ati:” Nyarwaya!” Nyarwaya aramwiyama. Umurundi ati:”umva mwana w’umwami!” Nyarwaya ati:”unyita umwana w’umwami umbonye mu ngoma?” umurundi ararakara ati:”nyihorera nitugera mu ngoro ngari mu ngombe kwa Rusengo uzanyitaba ntaguhamagaye!” Nyarwaya ati:”nyabusa si ukwanga kukwitaba ahubwo ni uko natabaye nitwa Huye” umurundi ati”ubwo bwose kubwira intumva byabaye guta amagambo inyuma ya Huye?”
Barakomeza baratabara. Bageze kwa Rusengo basanga adahari yagiye kurarira I Kuzi kwa Mutaga. Umurudi atangira gutata kuko ariwe wari uzi iby’iwabo. Rusengo arashyira araza. Umurundi abwira Nyarwaya ati:”Rusengo yaje” ubwo Nyarwaya yambara imyambaro y’ubugaba ajya imbere y’ingabo yitwaje intorezo; batera Rusengo. Batungutseyo Rusengo akubise amaso Nyarwaya agira ubwoba; aramubaza ati:”mbe mwana w’umwami” Nyarwaya ati:”winyita umwana w’umwami ntumbonye mu ngoma” Rusengo ati:”mbe mugirwa w’umwami!” Nyarwaya ati:”unyita umugirwa w’umwami umbonye mu bigega?” Rusengo ati :” izina nguhamagaye ko uryanga ubundi witwa nde?” Nyarwaya ati:”nabishe nahindutse ubu nitwa Huye” Rusengo ati:” uhinduka ngo ubigenze ute?” Nyarwaya ati:” uko mbigenza urabyibonera”
ati” naje ndi Huye Karuretwa Imanzi y’uburunga nyamunyaga amagana amapfizi agapfana umurindo; naje ndi umugabo Rwakigenda mugabo ugenda ishyamba mugabo uvoma urugina mu magara y’undi mugabonaje wanjwe ay’ubusa ntabwo ngusiga naje”
Rusengo yumvise amagambo ya Nyarwaya biraurakaza. Arihandagaza ati:” ndi kibibi kibunga; ndi kigera cya bizoza; ndi kirashi nyamikanura, naregereje mva I Burundi ngeze I Bunyabungo ngira umukara w’iya Ntegeyimana utihonda ubusenzi nk’inyarwanda; ngira sine riba mu misange y’epfo, iyo nka zipfa ntizipfe ubusa zikagurwa ibisanga byuje inda z’abarenzi , ibirapfarapfa bikagurwa imisagavu n’imigombora ; akabyosa Ntoki zitoba inkwanzi( umugore we) umukobwa wa Ntawumwanga;ati ngira na Nyil’imiringa irindwi umukobwa wa nyamulinda , waje ku mpeshyino ku ruhira ukubanza ari umutembabarenzi; ati ngira n’urusaro rwa Nzikwesa ruresaresa umusore mu museke rwamugeza mu isezeraniro rukamusoka isonga y’ururimi; Nyir’uburundi ati”sabwa”.
Ubwo bahera ko barasakirana bararwana. Rusengo akubita Nyarwaya inshuro amusumiye; agiye kumusubirana I Kuzi kwa Mutaga , wa murundi agoboka Nyarwaya afata Rusengo amaguru ; Nyarwaya aramubyukana amukubita intorezo ye amuca igihanga. Wa murundi abwira Nyarwaya ati:”sinakubwiye ko nitugera mu ngoro ngali mu ngombe kwa Rusengo uzanyitaba ntaguhamagaye”
Nuko amaze kumwica banyaga umukara w’iya Ntegeyimana, anyaga Sine riba mu misange y’epfo iyo nka zipfa ntizipfe ubusa zikagurwa ibisanga byuje inda z’abarenzi ibirapfarapfa bikagurwa imisagavu n’imigombora akabyosa ntoki zitoba inkwanzi umukobwa wa ntawumwanga anyaga Urusaro rwa Nzikwesa ruresaresa umusore mu museke rwamugeza mu isezerano rukamusoka isonga y’ururimi nyir’uburundi ati :”sabwa” anyaga nyir’imiringa irindwi umukobwa wa Namulinda waje ku mpeshyi no kuruhira akabanza ari urutembabarenzi;anyaga n’ibindi n’ibindi baratabaruka. Bageze kwa Mazimpaka bamurika iminyago n’igihanga cya Rusengo ariko Nyarwaya ntiyamurikira se za nka n’abagore yanyaze. Aragororerwa kuko yagize ubugabo akica Rusengo. Amaze kugororerwa abarezi baca hirya bamurega ko yasigaranye ibyiza yakuye kwa Rusengo.
Mazimpaka atumiza Nyarwaya,ahageze baramufata baramuboha. Wa murundi wamutaburuye amusanga ku ngoyi; yambara ubusa aza asaba Mazimpaka amata. Undi arayamuhamagariza. Umugabo amaze kuyanywa ati:”reka ninywere amata, umwana w’umwami anera ingoyi ngo arazira imbwakazi z’ abapfakazi bo kwa Rusengo”. Mazimpaka abyumvise arababara ati:”ubonye ngo nihorere umwana ubusa kandi yarangiriye akamaro!”amuca ku ngoyi ayisubizaho abamuregaga. Nyarwaya amaze kuva ku ngoyi yibuka akamaro wa murundi yirrirwa amugirira; yibuka ko yamukuye mu iriba abashi bagiye kumwica yibuka ko yamutangiriye I Kuzi Rusengo agiye kumujyana kwa Mutaga kurarira yibuka n’iyo ngoyi amuciyeho ahera ko aramugorera amuha inka n’ingabo.
Amaze kumugorera ba barezi basubira kwa Mazimpaka barega wa murundi ngo ni umurozi wa Nyarwaya. Umurundi arafatwa arabohwa. Bamaze kumuboha Nyarwaya arashengera , asanga aboheye ku nkike. Amurebye ati:” wa murundi ko arareba nk’umurozi” umurundi aramusubiza ati:”koko abanyarwanda muri ba”mutisasirwa” : nakurengeye bakuroshye mu iriba mbonye ureba nk’umwana w’umwami nkuvanamo ndakuzana mkurengera Rusengo agiye kukujyana kwa Mutaga kurarira ubutagaruka, nkurengera so amaze kukubohera amahamihami umaze knshima urangororera none igihugu kibonye unkijije kimpindura umurozi nawe wibagirwa akamaro kanjye umpinduye umurozi”
Nyarwaya abyumvise yihutira gukoma yombi abwira se ati:”ndagusaba ko umurundi wanjye ashoka ; yirabura agatangwa ariko adapfuye azize ubusa” Mazimpaka abyumva vuba ati:”koko nibamushore wenda yaba arengana”. Bamushora inkoko barayitega basanga yeze. Imaze kwera bamuca ku mugozi. Umurundi ahakwa na Nyarwaya arakira asazira mu Rwanda arusigamo umugani Ntibisasirwa n’uwo kuvuga inyuma ya Huye; igihe yahamagaraga Nyarwaya ataziko bamuhimbye irya Huye undi akamwihorera. Ngiyo inkomoko yo kuvuga ngo :”naka arata(amagambo)inyuma ya Huye. – Guta inyuma ya Huye = kubwira intumva.


text:
Wari uzi ko?: Indwara zo mu mutwe zishobora gutera indwara z’umubiri
Hakizimana Daniel
Inzobere mu buvuzi zitangaza ko hari ubwo indwara z’ umubiri zibangikana n’indwara zo mu mutwe ku buryo hari igihe umurwayi ashobora kujya kwa muganga, akavurwa indwara itari yo bitewe nuko umuganga adasobanukiwe uko kubangikana.
Ibi byagaragarijwe i Kigali kuri uyu wa mbere tariki 25 Kamena 2018 mu biganiro by’ iminsi itanu bizwi nka (Summer School) bihurije hamwe inzobere mu buvuzi ziturutse mu bihugu bitandukanye byo ku Isi, aho bigira hamwe isano iri hagati y’indwara z’umubiri n’indwara zo mu mutwe.
Nkuko byagaragajwe muri ibi biganiro, umuntu ashobora kurwara indwara y’umubiri ibangikanye n’uburwayi bwo mu mutwe, bityo muganga akaba yakwibanda kuvura indwara imwe indi akayibagirwa intego yo gukiza umurwayi ntigerweho.
Nkuko byatangajwe na Prof. Vincent Sezibera, umwarimu muri Kaminuza y’uRwanda akaba anakuriye ikigo gishinzwe ubushakashatsi ku ndwara zo mu mutwe, ngo umuntu ashobora kurwara Igicuri anafite gutakaza icyizere muri we ,bityo yajya kwivuza agahabwa imiti y’Igicuri gusa, ariko ntahabwe ubujyanama bumufasha kugarura icyizere bigafata igihe kirekire adakira.
Yagize ati “Iyo umuntu arwaye Igicuri urugero, usanga afite uburwayi bwo mu mutwe bushamikiyeho ubwo gutakaza Icyizere no gucika intege (…), umuntu nkuwo uvuwe Igicuri gusa ntumwongerereho ibigamije kumwubaka mu mitekerereze igabanya agahinda gakabije no kwiheba urumva Igicuri ntikizakira kuko imiti ntazayinywa neza”.
Prof. Sezibera yagaragaje ko akenshi umuntu urwaye umutwe udakira, ahanini aba anafite ihungabana bityo ko mu gihe ahawe imiti y’umutwe udakira akwiye no guhabwa Inama zimwubaka mu mitekerereze.
Uyu mwarimu yanasobanuye ko hari igihe umuntu ashobora guhora yumva aribwa igice runaka cy’umubiri nko kuribwa mu nda, kubabara umugongo, kugira imihango idakira, n’izindi nyamara yajya kwivuza muganga akabura indwara.
Akenshi ubwo bubabare bw’umubiri butabonwa na muganga buba buterwa no kubabara mu marangamutima bigasatira n’umubiri.
Ni ku nshuro ya kane inzobere mu buvuzi ziturutse ku Isi zihurira hamwe kugira ngo ziganire ku buzima bwo mu mutwe, aho buri mwaka baba bafite insanganyamatsiko runaka.
Uyu mwaka izi nzobere zahisemo kuganira ku isano iri hagati y’indwara z’umubiri (Physical Health) n’ indwara zo mu mutwe (Mental health).
Hakizimana Daniel @theinspirerpubl
1,555 total views, 2 views today


text:
Ngororero: Intore zatojwe umuco wo guhiga no guhigura
Mu ntangiro za 2015 abasore n’inkumi barangije amashuri yisumbuye bagera ku 1359 bashyize ahagaragara imihigo bazesereza iwabo mu midugudu. Nyuma y’inyigisho zinyuranye z’iminsi 3 ku mahame y’Intore, amateka, iterambere ry’igihugu, indangagaciro nyarwanda, gahunda ya Ndi umunyarwanda, umutekano, kurwanya ibiyobyabwenge, ubuzima bw’imyororokere n’ibindi, basubiye iwabo bihaye imihigo kandi barahirira kuyesa.
Abo basore n’inkumi bavuga ko nk’uko umwera uturutse ibukuru bucya wakwiriye hose, guhiga no guhigura bimaze kuba akamenyero mu bayobozi ubu byasesekaye no mu bo bayobora. Urubyiruko narwo ntirwatanzwe gusogongera kuri ibyo byiza kuva Itorero ryagaruka mu Rwanda.
Bashingiye kuri gahunda y’imbaturabukungu EDPRS II, intego z’ikinyagihumbi MDGs no ku cyerekezo 2020; bahize ko bazubakira abatishoboye, bazaharanira isuku hose no kuri bose, bazamaganira kure ibiyobyabwenge mu rubyiruko no mu bantu bakuru, bazarwanya ruswa n’akarengane, bazakumira ihohoterwa rishingiye ku gitsina,bazigisha gusoma no kwandika banakangurire bagenzi babo kwibumbira mu mashyirahamwe no gukorana n’ibigo by’imari.
Mu zindi mpanuro bahawe n’umuyobozi w’Akarere wungirije ushinzwe imari n’iterambere ry’ubukungu Mazimpaka Emmanuel washoje ibikorwa by’Itorero ku mugaragaro, basabwe kuba umusemburo w’impinduka nziza babifashijwemo n’indangagaciro batojwe, gutekereza neza no guhinduka mu myifatire. Mazimpaka yanabasabye kubaka amateka meza bakirinda icyasubiza u Rwanda mw’icuraburindi rwanyuzemo muri jenoside yakorewe abatutsi muw’1994 urubyiruko rubigezemo uruhare.
Yanaboneyeho kubibutsa ko bafite inshingano yo kubumbatira umutekano mu mpande zose, bakimakaza gahunda ya Ndi umunyarwanda izira amacakubiri n’ingengabitekerezo ya jenoside kandi bakaba intumwa zicengeza amatwara na gahunda za Leta mu baturage.


text:
Bamwe mubayisiramu bafite ubumuga basengera kumusigiti wa Onataracom mu karere ka Nyarugenge, barinubira uburyo babaye ibikoresho basabirwaho inkunga n’abayobozi babo inkunga zaboneka bakazirira ntizabagereho.
Ibi babigaragaje kuri uyu wa gatanu tariki ya 31/5/2019,ubwo kuri uyu musigiti ku isaha ya saa sita haberaga umuhango wo gushyikiriza abayobozi ba ISLAM inkunga y’amafaranga ingana na miliyoni imwe n’igice (1,500,000 rwf) na sosiyete y’itumanaho ya MTN kugirango bazagurire abakene batishoboye n’abafite ubumuga basengera kuri uyu musigiti ubwisungane mukwivuza 350 ( Muettelle de Sante).
Uyu muhango urangiye bamwe mubo abayobozi bahisemo kuza kumurikira aba baterankunga bakoze igisa nk’imyigaragabyo bari mutugare twabamugaye bavuga ko barambiwe guhora bifotoza kuri za cheques za banki ziriho amafaranga y’inkunga zibagenewe nyuma bakabura irengero yayo.
Ikinyamakuru hanga.rw twegere bamwe mubo twabonye bafite agahinda turaganira tugamije kumenya ukuri kuri muri iki kibazo.
Benshi mubo twaganiriye bifuze ko tudashyira amazina yabo mu itangazamakuru kubera impamvu z’umutekano wabo, bagize bati:’’Turarambiwe guhora mumafoto twabaye ibisabisho by’abayobozi bacu ,iyo bazanye abaterankunga buri gihe badutumaho tukaza twifotozanya bavuga ko aritwe bigenewe nyamara umuterankunga yagenda tugategereza ko aba bayobozi bacu babitugezaho tugaheba, ibi rero turabirambiwe iyo turi mu kwezi kwa Ramazani barabidukora cyane badusabiraho inkunga birira’’.
Uyu munsi aho byabereye agahomamunwa aba bafite ubumuga ntibatinye kwereka umuterankunga ko ibyo bagenewe bitabageraho bamwereka n’umwaka ushize ibyo babageneye byariwe batazi irengero ryabyo.
Hanga.rw twegereye umuterankunga tuvugana na Alain Numa ushinzwe imikoranire n’izindi nzego muri MTN wari unayihagarariye muri iki gikorwa atubwira ko ibikorwa by’ubufasha bihoraho cyane mu gihe abayisiramu begereje umusi mukuru w’irayi, ati:’’Mu nyungu tubona nk’abacuruzi duhitamo gufasha abantu, cyane muri Islam twegera ubuyobozi bukatwereka igice bashaka kunyuzamo inkunga. Icyo gihe tubisigira ubuyobozi bukabishyikira abo batweretse ubu ariko tubonye harimo ikibazo ko bishobora kuba bidakorwa uko bikwiye tugiye kubikorera ubugenzuzi cyane mituelle irabarika tuzareba ko yageze kubo ukwiye kugeraho’’.
Sheik Iyakaremye Ahmed umunyamabanganshingwabikorwa w’umuryango w’abayisiramu mu Rwanda w’agateganyo (RMC) kuri Micro za hanga.rw ,ati:’’Ibyo bavuga ko ntabyo nzi, inkunga zose zitugeraho nk’ubuyobozi tuzitanga uko zigomba abafite ubumuga umuryango w’abayisira mu Rwanda tubashyira ku isonga kubaha ubufasha’’.
Nubwo abihakana twaje kuvugana na Hadji Ndayisabo Abdullah uhagarariye abafite ubumuga basengera muri uyu musigiti yemeza ko umwaka ushize mituelle zatanzwe kumusigiti wo kumaduka zariwe avuga ko ari umuco mubi abayobozi bagomba gucikaho.Ati:’’Birababaje kuba hari abagenerwa ubwisungane bafite ubumuga abenshi bahorana n’uburwayi bari bagize amahirwe yokubungabunga ubuzima bwabo,njyewe numva abayobozi bashyikirizwa ubugenzacyaho’’.
Uwo bashyira mu majwi bavuga ko ariwe ibyihishe inyuma yitwa Ntawiha .
Inkuru ya:GATETE MUHAMOUD
SOURCE:HANGA.RW


text:
Umuvunyi Mukuru Anastase Murekezi asubiza bimwe mu bibazo by’Abaturage mu Murenge wa Kinyababa
Guhera kuri uyu wa kabiri 24/09/2019 Urwego rw’umuvunyi ruri mu Karere ka Burera mu Ntara y’Amajyaruguru aho ruri kumva no gukemura ibibazo by’abaturage mu mirenge yose igize Akarere ka Burera.
Abaturage bageza ibibazo byabo ku Muvunyi Mukuru
Iki gikorwa cyatangijwe ku mugarararo n’Umuvunyi Mukuru Anastase Murekezi mu murenge wa Kinyababa tariki 25/09/2019 ari kumwe n’Umuyobozi w’Akarere ka Burera Wungirije ushinzwe Ubukungu n’Iterambere ry’Akarere n’abandi bakozi bo ku rwego rw’umuvunyi nabo mu Karere ka Burera n’Umurenge wa Kinyababa.
Umuvunyi Mukuru Anasatse Murekezi yasobanuriye abaturage inshingano Z’Urwego rw’Umuvunyi avuga ko inshingano nyamakuru ari Ugukumira no Kurwanya ruswa n’akarengane.
Umuvunyi Mukuru asobanurira abaturage imyitwarire ruswa igaragariramo bityo bigateza abaturage akarengane
Yibukije abaturage ko Ruswa igaragarira mu myitwarire myinshi aho umuturage ashobora kubuzwa uburenganzira bwo kugenerwa ubufasha yemerewe na Leta kubera ko atishoboye, yakwakwa ruswa ngo ayobone bityo akaba ahuye n’akarengane.
Yagize ati: Birashoboka ko hari ushobora kugusaba ruswa ngo akunde agushyire ku rutonde rw’abazahabwa inka muri gahunda ya Girinka ya Nyakubahwa Perezida wa Repubulika yahaye abanyarwanda, ariko kubera ko bakwatse Ruswa (ikiziriko) ntuyibone ukabura iyo nka gutyo, murumva ko umuturage aba ahombye.”
Umuvunyi Mukuru Kandi yibukije aba baturage ko aho babonye imyitwarire nk’iyi iganisha kuri ruswa bakwiye kubimenyesha inzego zibishinzwe.
Yagize ati: “Murasabwa kujya mutanga amakuru mwerekana abo babaka ruswa mushobora no kumenyesha inzego nka RIB; Urwego rw’Igihugu rw’Ubugenzacyaha, mwabimenyesha Police n’Urwego rw’Umuvunyi kuri Telephone 199 cyangwa se mukatwoherereza ubutumwa kuri 1990”
Umuvunyi Mukuru kandi yanahaye umwanya abaturage babaza ibibazo by’akarengane bahuye nako.
Abaturage bahawe umwanya wo kubaza ibibazo by’akarengane
Abenshi bibanze ku makimbirane ashingiye ku butaka, aho batanze ingero z’abambuwe amasambu n’akarere kagiye kubakaho amashuri, nyuma kabaguranira mu gishanga biza kugaragara ko ibishanga leta yabisubiranye bityo ntibahabwa ahandi.
Rumaziminsi N. Seraphin, Umuyobozi ku Rwego rw’Umuvunyi Ushinzwe gukumira no kurwanya akarengane atanga inyunganizi ku bibazo birebana n’imanza zisabirwa gusubirishwamo ku mpamvu z’akarengane
Umuvunyi Mukuru yasabye akarere ko Njyanama izaterana ikagena ubundi butaka bwahabwa abo baturage butaboneka bakazahabwa amafaranga.
Aha kuri iyi Site ya Kinyababa kandi hanakiriwe ibibazo bishingiye ku manza zisabirwa gusubirishwamo ku mpamvu z’akarengane maze Umuvunyi Mukuru abiha umurongo abindi avuga ko urwego rw’Umuvunyi rugiye kwicara rukabisuzuma.
Abaturage bakiriye neza Uruzinduko rw’Urwego rw’Umuvunyi muri aka karere ka Burera kuko ngo ibibazo bari bafite byahawe umurongo.
Umuvunyi Wungirije ushinzwe gukumira no Kurwanya akarengane Madamu YANKULIJE Odette asobanurira abaturage bo mu murenge wa Rugarama inshingano z’Urwego rw’Umuvunyi
Uretse aha mu murenge wa Kinyababa, hari kandi n’abandi bavunyi bungirije, abayobozi n’abakozi, bigabanyijemo amatsinda bagenda bajya mu mirenge igize Akarere ka Burera, bafatanyije n’abakozi b’Akarere nabo mu mirenge bagenda icyumweru cyose bumva ibibazo by’abaturage, bakagerageza no kubishakira umuti unogeye abaturage kandi unyuze mu mucyo.
Umuvunyi Wungirije ushinzwe Gukumira no Kurwanya Ruswa, Bwana Musangabatware Clement, ari mu murenge wa Cyanika mu bukangurambaga bwo gukumira no kurwanya akarengane bwatangijwe n’urwego rw’Umuvunyi mu karere ka Burera
Akarere ka Burera kagizwe n’imirenge 17 ariyo: Bungwe, Butaro, Cyanika, Cyeru, Gahunga, Gatebe, Gitovu, Kagogo, Kinoni, Kinyababa, Kivuye, Nemba, Rugarama, Rugengabari, Ruhunde, Rusarabuye na Rwerere.
Iyi mirenge yose abayobozi n’abakozi bw’Urwego rw’Umuvunyi bakazayigeramo bigisha inshingano n’Ububasha by’Urwego rw’Umuvunyi, bakira bakanaha umurongo ibibazo abaturage bagaragaza ko ari akarengane, hazanahugurwa kandi abanyeshuri mu mashuri ari muri ako Karere ku bubi bwa Ruswa n’Uruhare rw’Urubyiruko mukuyitunga agatoki.


text:
Nifuje kugira icyo mvuga ku gitabo “Ruhengeli, territoire du Rwanda. Jadis, hier, aujourd’hui” cya Andereya Sebatware. Igice kimpagurukije ni icyo Sebatware yise « Crises Politiques », (guhera kuri paji 119 kugeza kuya 165, igice gikubiye mu mutwe wa 9). Ni igice yageneye ibyo abona nk’ibibazo byakuruye ihirikwa rya Repubulika ya mbere.
Kwandika igitabo ni umurimo ukomeye. Ubikoze wese aba yafashe igihe gihagije cyo kubitekerezaho kandi aba afite impamvu ikomeye ibimuteye. Nyuma yo gusoma nitonze ariya mapaji 47, nyuma kandi yo kwumva ibiganiro atanga ku maradiyo, nasanze inyungu, intego rukumbi ya Sebatware ari ugukwirakwiza ibitekerezo bigamije gutesha agaciro Leta ya mbere, Prezida Kayibanda ubwe, na bagenzi be bahitanwe na Coup d’état ya 73.
Ntabwo ari igitabo kigisha amateka, nta n’ubwo ari igitabo nyirubwite agerageza kugaragazamo imyumvire ye ku bibazo byabaye, ngo yerekane aho yari ahagaze n’icyo yamaze. Ahubwo usanga icyo agamije ari ugushyigikira ibitekerezo n’imyumvire by’abakoze kudeta ya 73, agamije gutsindagira mwene iyo myumvire mu mitwe y’abantu, kabone naho azi ko ari ibinyoma. Ntawatinya no kuvuga ko agamije kwihimura (règlement de comptes), uretse ko atagaraza impamvu zabyo. Abo yandarika avuga ko bamugiriye neza, bari inshuti ze. Ibi byitwa nguki ?
Muri iyi nyandiko, Sebatware arasobanura ko impamvu zakuruye ihirima (tujye tuvuga ihirikwa ni byo bihuye n’ukuli) rya repubulika ya mbere ari eshanu. Mu by’ukuli, nk’uko nabivuze haruguru, usanga asubiramo atsindagiraimpamvu zatanzwe muri 73 n’abakoze Kudeta, yirengagiza nkana ko nyuma y’ubushakashatsi bwimbitse, byamaze kugaragara nta shiti, ko abantu bashakaga gufata ubutegetsi ari bo bateje akaduruvayo, baje kuriririraho ngo bahirike Repubulika ya mbere. Usibye ko n’izo nyandiko benshi badakeneye kuzisoma kuko biboneye n’amaso yabo uko ibintu byagenze, n’ababikoraga.
1° Amatiku (amakimbirane) hagati y’abanyepolitiki ba Gitarama
Aha ingero Sebatware atanga ni ebyili : ivanwa rya Mbonyumutwa ku mwanya wa Perezida / Guta umurongo kwa Rwasibo nyuma y’amakimibirane hagati ye na Mulindahabi.
Nkuko umuryango wa Prezida Kayibanda wabimugaragarije mu nyandiko wamwoherereje nyuma yo gusohora kiriya Gitabo, Mbonyumutwa ubwe yemeye ko Prezida Kayibanda yari afite plus de légitimité kuri uwo mwanya nk’umukuru w’ishyaka, bitewe kandi n’uruhare yagize mu nkundura ya demokarasi. Ibi yabitangarije umuhungu we mu kiganiro bagiranye kigashyirwa mu nyandiko. Uburyo Mbonyumutwa yavuyeho bwaciye mu mategeko kandi nyirubwite yarabwakiriye.
Ku birebana n’amakimbirane hagati ya Mulindahabi na Rwasibo. Kayibanda yafashe icyemezo, bombi abakura muri Gouvernement, ariko bagumya kuba abadepite. Mulindahabi kugeza yitabye Imana, naho Rwasibo we yaje guta umurongo nyuma, yirukanwa mu milimo y’ubuyobzi bw’ishyaka. Bari inshuti ze bombi, ariko yarebye inyungu z’igihugu n’izi shyaka. Rwasibo wavugwaga kuba intandaro y’iyicwa ry’abana be, ntawamukozeho.
Iki kibazo cy’amakimbirane hagati ya Rwasibo na Mulindahabi, ntabwo cyaciye intege leta, cyangwa se ngo gishyamiranye abanyagitarama, nkuko Sebatware abyemeza, Leta n’ishyaka byakomeje imilimo yabyo. Buhoro buhoro Prezida Kayibanda yagiye asimbuza abasangirangendo be b’ibanze, abakozi bashya bari basohotse za kaminuza. La continuité de l’Etat était assurée et le fonctionnement s’en portait mieux.
Sebatware ahita na none azana ibindi bibazo agamije kwerekana ko Prezida Kayibanda yari umunyagitugu, ubundi ko yasuzugurwa n’abadepite: ati imyanzuro ya Commisions parlementaires yari igamije kwirukana Ministre Harelimana muri Gouvernement yaburijwemo, ati Mpakaniye yatowe kuba Perezida w ‘inteko Kayibanda atamushaka, Kayibanda yanze kongera gutoresha Makuza ku mwanya wo kuyobora inteko, …, ifungwa n ‘itoroka rya Semusambi, ….
Nyamara muri uko gushaka kwandagaza Prezida Kayibanda na Leta ye, Sebatware amwerekana mu buryo buteye ishema muri iyo myaka ya mbere ya repubilika, u Rwandarugisohoka muri cyami : Prezida Kayibanda yemeraga ko abadepite bavuguruza ibyemezo bye, abo atemeranijwe na bo ntabakureho (barangizaga mandat zabo), ntabajugunye mu minyuru cyangwa se ngo abice. Ibyo u Rwanda rubiheruka ryari ? Ngo guta umurongo ? Ni fonctionnement normal d’un système (parti) démocratique. Iyo uri mu ishyaka hari discipline usabwa, hari amahame ugomba kubahiriza, iyo utabishaka, uragenda, cyangwa bakagusezerera. Ba Rugira, Nzeyimana, Rwasibo, Bicamumpaka, Otto, ntibari abacuruzi babayeho neza cyane ? Yego wenda si byo bari bahisemo, ariko ishyaka rigira amategeko rigenderaho. Iyo bikomeza gutyo, abo dukuye muri Leta tukabaha amahirwe yo kwishakishiriza ubuzima hanze yayo. Makuza yigijweyo nyuma aragaruka, aba ministre ! ati ibyemezo bya commission byaburijwemo ! Ese ntibyaciye mu matora y’abadepite ? Kandi mu mpande zombi zahanganaga kuri icyo kibazo, hari abadepite bakomoka mu maprefegitura atandukanye, …Gufunga Semusambi, nagira icyo mbivugaho ari uko nzi amategeko yamufunze icyo yavugaga. Abanyamakuru ntabwo bagira immunité, bagira amategeko agenga umwuga wabo, kandi ateganya ko bashobora gufungwa nk’abandi baturage. Birashoboka ko haba harabaye un abus.
Bibaho. Demokarasi ni isafari. Nk’uko yadufashaga (Semusambi) kubiririmba muri MDR ivuguye, 25 ans après ! Ubuze icyo atuka inka, aravuga ngo dore urwo rucebe. Kuyobora igihugu si umukino, ese duhore Prezida kayibanda ko yageregeje kubahiriza amahame ya demokarasi ?
2° Kwikubira, gutonesha (Gitarama), guheza (Gisenyi, Ruhengeli)
Mu myanya ikomeye y’ubuyobozi bw’igihugu, Gisenyi na Ruhengeli si zo zari zihejwe ugereranije n’amaperefegitura nka Kibungo, Gikongoro cyangwa se Byumba. Ahubwo umuntu yavuga ko amaperefefigitura atatu ariyo Gitarama, Gisenyi, na Ruhengeli ukongeraho Butare yari yararyamiye andi mu mibereho ya Leta ya mbere kuva yashingwa. Muri 63, 64, Ruhengeli yari ifite abaministre bane : Bicamumpaka yari muri intérieur, Bagaragaza muri coopération, Otto Rusingizandekwe muri TP, Ayinkamiye muri affaires sociales. Kandi ntawabyinubiye icyo gihe. Umuntu ashobora kubyumva arebye aho abarwanashyaka b’ibanze ba Revolisiyo bakomokaga, ukongeraho n’ubushobozi bwo kwiga ku bantu bari hafi ya Rwaza, Kabgayi, Save, cyangwa se Nyundo.
Mu bihe bya nyuma bya Leta ya mbere ubwiganze bwa ba Ministre bava i Gitarama (nko kugira Cpt Bizimana ministre ; bari batanu), bugaragara nk’ingaruka za opposition qui se faisait de plus en plus sentir de la part y’amajyaruguru vis-à-vis ya Politiki ya Kayibanda ( Abakonde, ubushake bwo gucuruza ku bakozi ba Leta, abasilikare bashakaga imyanya politique (babona za coup d’état ahandi). Kayibanda yiyegereje abantu yizeye, bamwumva, nabo biyegereza abo bizeye, mu buryo bwo kugirango Leta ikomeze imirimo yayo, kandi baterane inkunga. Ibyo bitavuze ko amajyaruguru yari ahejwe. Iyo akarere kagenzura burundu inzego z’umutekano mu gihugu (ingabo, ubutasi, ubutegetsi bw’igihugu, ubutabera), kagategeka inteko ishinga amategeko, banki y’igihugu, …biraruhije kuvuga ko kahejwe.
3° Gushaka kugundira ubutegetsi
Inyandiko Bagaragaraza yasohoye kuri iki kibazo yerekana ko Prezida Kayibanda atifuzaga gukora mandat y’indi. We yabifataga nko kwigira umwami. Ariko bamwe mu barwanashyaka ba MDR bakabimuhatira. Nta mwanzuro yari yagafashe. Kubimugerekaho ni procès d’intention. N’ubwo constitution yari yarahinduwe, ntawari uzi icyemezo cye. Nk’uko bamwe babivuga dutegereze, wenda umunsi umwe Disikuru yari yateguye kubwira Congrès préfectoraux za MDR le 5 juillet izaduha igisubizo.
Ikiri cyo ni uko kuba yari acyuye igihe, byakajije amakimbirane hagati y’udutsiko twabifuzaga ko uwamusimbura yava muri bo. Bamwe batekereza ko byanyura mu nzira ya demokarasi, abandi bashaka kubicisha mu nduru y’amasasu n’imiborogo. Niyo yifuza gukomeza nari kubibonamo ubushake bwo gucubya amakimbirane hagati y abashakaga kumusimbura, noneho agafata umwanya uhagije wo gutegura igenda rye. Icyizwi uyu munsi ni uko atabyifuzaga. Bivugwa ko abo Prezida Kayibanda yifuzaga ko babahitamo umusimbura ari Makuza, Bagaragaza na Habyalimana. Izina rya Sebatware ryumvise bwa mbere mu gitabo cye !
4° Kunanirwa kwa Perezida Kayibanda utarugikora akazi ke (ananijwe n’abanyagitarama yari yiyegereje)
Iyi ni ingingo Sebatware agarukaho cyane, mu gisa n’umugambi ukomeye wo guharabika no gutesha agaciro Prezida Kayibanda. Ku bw’uwo mugambi ntatinya guhindura cyangwa se guhimba za citations. Biti hi se ati umuboyi, umuzamu runaka yarambwiye !
Ku rupapuro rwa 127 aratanga iyi citation avuga ko yakuye mu gitabo cya Baudouin Paternostre kuri page 221 :
“Audiences et entretiens se prolongeaient souvent jusque tard dans la nuit. Et son organisme avait fini par s’en fatiguer durement et par en souffrir, l’obligea plusieurs fois à s’aliter et même parfois à remettre l’hebdomadaire conseil de gouvernement. Le pouvoir s’en trouvait évidemment affaibli. Ce sont les termes personnels du président Kayibanda » (pg 127 AS).
Ibi sebatware arabivuga nk’ikimenyetso cy’uko Prezida Kayibanda ataragikora akazi, ngo yabaga yiryamiye ku manywa, yaraye mu bitaramo !
Ibintu bibili by’ingenzi :
Icya mbere. Iyi nteruro « Ce sont les termes personnels du président Kayibanda » ni iyo Sebatware yiyongereyemo, ntayiri mu gitabo cya Baudouin Paternostre. Nyamara Sebatware yayishyize nayo muri guillemets, nko kumvisha abantu ko iri mu gitabo cya Paternostre, ibi akaba ari Prezida Kayibanda ubwe wabyivugiye.Si ukuli.
Icya kabili. Dore citation complète et authentique ya Paternostre :
« Les activités gouvernementales se poursuivaient intensivement, en l’année 1973, sous la conduite du Président Kayibanda. Et pour celui-ci le temps passait sans diminuer en rien ses innombrables activités… au contraire, sa volonté délibérée d’écarter les règles du protocole, qu’il considérait comme un obstacle aux contacts humains, contribuait à alourdir sa tâche. Audiences et entretiens se prolongeaient souvent jusque tard dans la nuit. Et son organisme avait fini par s’en fatiguer durement et par en souffrir, l’obligeant plusieurs fois à s’aliter et même parfois à remettre l’hebdomadaire conseil de gouvernement. Le pouvoir s’en trouvait évidemment affaibli.» ¨BPM, pg 221
L’idée c’est qu’il travaillait trop et se fatiguait et non l’inverse.
Hari kandi n’iyi citations Sebatware avuga ko iri kuri page 22x (umubare wa nyuma ntusomeka) muri icyo gitabo cya Paternostre :
« En fait le Président Kayibanda était réellement fatigué, d’abord par son travail de fourmi, avant, pendant et après la révolution de 1959, ensuite par son entourage qui l’empêchait de dormir pendant la nuit et inconsciemment l’obligeait à garder le lit pendant la journée pour lui couper tout contact avec le reste du monde. Une information qu’il confirmera personnellement dans son carnet de notes journalières, après le coup d’état ». AS pg 150.
Narayishatse kuri page zose zitangirwa na 22 narayibuze.Uwayibona yambwira, nkayisomera, kuko nabonye trucage ari ikimenyerewe muri iki gitabo. Niba kandi itarimo nabyo tubimenye.
5° Imvururu mu gihugu. Perezida Kayibanda na bamwe muri Leta barareberega cyangwa bagakongeza.
Nka Ministre w’ubutegetsi bw’igihugu n’ubucamanza, twari tumutezeho ko atubwira akari imurori ku mvururu, amakimbirane yabanjirije kudeta n’uburyo yagenze. Ariko ibyo umuntu asoma muri iki gitabo ni agahomamunwa. Habuze iki ?
Sebatware arakusanya ibintu byinshi, muri rusange byagiye bivugwa cyangwa byandikwa n’abari mu murongo wa Kudeta, n’ubwo bimaze kugaragara ko ari montage. Mu ntokiza Sebatware bihinduka uruvangitirane, umuntu ntamenya aho ibintu byabereye, igihe byabereye, n’ababigizemo uruhare.
Amasanira ari hagati y’ibintu n’ibindi ntagaragara. Ibintu avuga ni ibintu bikomeye, byagize ingaruka zikomeye ku buzima bw’igihugu, ku buzima bw’abantu batagira ingano, nyamara arabivuga nkucira abana umugani ku ishyiga. Aucune rigueur dans l’écriture, ni dans la présentation des faits. Tout est tronqué. Muri iki gice murebe mumbwire un seul événement abasha gusobanura neza uko yagenze, yerekana uko yatangiye, abayigizemo uruhare, aho yabereye, uko yarangiye. Muri aya mapaji yose nabonyemo amatariki atanu yonyine (de notoriété publique) : 5 juillet 1973, la nuit du 6 au 7 juin 73 (coup d’état imaginaire de Gahanga), 19 mai 73 (coup d’état du camp Kanombe), 26 juin 73 (Dissolution de la Police), 7 mars 1985 (Nomero y‘imvaho yatangaga lisiti y’abanyapolitiki bishwe). Muri rusange turi dans l’approximation, arabara inkuru.
Ku rundi ruhande Sebatware araceceka ibintu bizwi na bose kandi bigaragara ko bifite uruhare rukomeye mu gusobanura no kwumvikanisha neza biriya bihe. NK’uko umuryango wa Prezida Kayibanda ubimwibutsa mu nyandiko wamwoherereje amaze gusohora iki gitabo,
– Comités du salut public ntazo azi , ntazo yigeze yumva ? Ese asobanura ate ko abari bazigize bahindutse abantu bakomeye cyane muri Repubulika ya kabili, aho guhanirwa imvururu bateje mu gihugu ?
– Ijambo Prezida Kayibanda yavuze atanga ihumure mu gihugu ntaryo yamenye ? Inyandiko yasohoye, ibindi bikorwa byose yakoze afatanije na gouvernement ye ngo ahagarike imvururu, byabaye ari he ? None ko atabivuga ?
– Uruhare rw’inzego za gisilikare n’izishinzwe umutekano mu guteza no gukwirakwiza imvururu mu gihugu hose ntacyo abizi ho ? ubuhamya bwatanzwe na Colonel Balthazar Ndengeyinka uvuga ko abanyeshuli bo muri EO biboneye Colonel Kanyarengwe amanika ku biro bya Sirwa amalisti y abatutsi bagomba kwirukanwa, yatubwira impamvu ntacyo abivugaho ? Kagenza we ubwe wivugira ko Yavuye i Bugande aje gutegura kudeta ?Abakozi bo muri camp Kanombe kuri chantier bahawe congé zo kujya kwirukana abatutsi mu biro?
– Aravuga ibya Shyogwe (nta gihamya atwereka ko abana bagiye koko kwa Perezida akabasubiza mu ishuli kandi bishe abantu). Nyamara araceceka ko inama ya Leta yirukanye abanyeshuli bose ba Ecole des assistants médicaux, igafunga iryo shuli, coup d’état yaba ikimara kuba, inama ya Leta nshya ikabaha bose imbabazi bakagaruka mu ishuli. Témoignage ya St Lt Hakizabera Christophe ku buryo abana b’abatutsi n’abanyenduga barimo kwirukanwa muri Saint André n’abasore bo mu majyaruguru, … … ibyo byose se tuvuge ko atabizi ? Les faits sont têtus, monsieur le Ministre !
Ahubwo Sebatware aratuzanira izindi faits dont l’authenticité est plus que douteuse (asa nkaho yihimbiye ntagihamya atwereka, ngo ababoyi, abashoferi, Gervasi, baramubwiye, ibindi yabibwiwe n’abantu batakiriho : Nzanana, Habyalimana, …). Iyi méthode ya propagande irazwi, yo kuvuga ngo niba mutabashije kwerekana ko mbeshya (nari mpari nka ministre) ubwo ibyo mvuga ni ukuli ! Oya, Nyakubahwa, ni mwebwe mugomba kwerekana ko ibyo muvuga ari byo, mubitangira ibimenyetso, naho ubundi byaba ari ukwishyuhiriza ikiganiro. Ni nkaho nanjye nakwandika ko umuboyi wawe yambwiye ko …cyangwa ko data umbyara yasize ambwiye ko Sebatware…). Murumva se ibyo twabivamo ? Amateka y’u Rwanda yahinduka iki ? Ngo bashatse kukwica ? wowe kubera iki ? ngo za commando zagombaga kujya mu ngo kwica abantu ? harya ngo plus le mensonge est gros, mieux on y croit ? Mais si vous apportez des faits probants, je changerai d’avis.
Sebatware ati nakoresheje inama, Perefe wa Gitarama ntiyayizamo, ngiye kumureba nsanga yimuriwe muri ONACO, asize atwitse iyo Perefegitura. Sinzi uwo avuga uwo ariwe, kuko atanagararagaza ibyo avuga igihe byabereye, ngo atange n’amazina. Icyo nshaka kuvuga à ce sujet, ni uko Louis BIZINDOLI wagizwe DG wa ONACO ishingwa en juin 73, yahawe uwo mwanya avuye muri Présidence ya Repubilika aho yari umujyananama wa Prezida. Nta mulimo yigeze ashingwa muri Gitarama. Kudeta yanyu yabaye ataramara umwaka arangije kwiga !!
Muri make, tugarutse kuri iki gitabo muri rusange, Ingero ni nyinshi zigaragaza ko Sebatware abererekera ukuli nkana, ku nyungu zo gusebya no gutesha agaciro uwamubereye Perezida n’abo yita abaminstri na ba Ofisiye b’i Gitarama. Sebatware na Bagenzi be barimo guhembera ibyo bakoze birimo kubahirimana.
Nyuma yo guteza imvururu mu gihugu, no gufata ubutegetsi bazitwaje, nyuma yo kwica abanyepolitiki bo mu Nduga babititrira izo mvururu n’idi migambi y’ubwicanyi, byari ngombwa muri iki gihe abanyarwanda barimo kugenda bamenya ukuli kubyabaye byose, ko haboneka umuntu usohora inyandiko nkiriya isubiramo kandi ishimangira disikuru ya kudeta. Sebatware, wawundi Prezida Kayibanda yibwiriye ati uri umugambanyi (byanditse mu gitabo cye), ni we wahawe cyangwa witiriwe uwo murimo.
Mugire amahoro.
Albert BIZINDOLI.


text:
Uyu musore uri gusatira imyaka 31 amaze kwamamara mu bihangano bitandukanye bigaruka ku muco nyarwanda.
Umudiho uva mu itako, uyu musore avuka kuri Rutare Pierre inzobere bwubatsi ufite ibigwi i Kigali, wanagize uruhare rukomeye mu iyubakwa rya zimwe mu nyubako z’i Kigali mu gihe cye harimo n’imisusire y’amasangano yo mu mujyi rwagati (Rond Point) . Yanamamaye mu mukino wa Basketball na Volleyball.
Cyusa ni umuvandimwe wa Stromae nawe uri mu bahanzi bakomeye ku Isi wamamaye mu ndirimbo zitandukanye zirimo ‘Papaoutai’, ‘Alors on danse’, ‘Formidable’, ‘Racine carrée’ n’izindi.
Cyusa na we arakataje mu muziki. Mu gihe kirengaho gato umwaka amaze atangiye gushyira hanze ibihangano, ni umwe mu barangamiwe mu gisekuru cye kubera gutera umugongo injyana z’amahanga akimakaza gakondo.
Amaze gukora indirimbo zirimo ‘Umutako’, ‘Mbwire nde’, ‘Rwanda Nkunda Migabo’, ‘Umwitero’ ndetse n’iza kera yasubiyemo nka ‘Imparamba’ na ‘Muhoza wanjye’.
IGIHE yamwegereye imuganiriza byinshi ku buzima bwe mu muziki no hanze yawo.
IGIHE: Uherutse gushyira hanze indirimbo wasubiyemo yitwa ‘Imparamba’ wabitekereje ute ?
Cyusa: Iriya ndirimbo ni iya kera, iri mu zo bita ‘Intwatwa’ nk’uko wumva ‘Benimana’ cyangwa ‘Bagore beza’. Nabonye abantu batangiye kuyibagirwa ubu nashakaga kubumvisha ibitero byayo by’umwimerere ngo bongere bayikunde nk’uko bayikundaga. Iri mu zo nkunda cyane kandi irabyinitse.
IGIHE: Kuki watekereje umuziki gakondo kandi abasore nkawe benshi batabikunda ?
Cyusa: Ntabwo ari njye wayihisemo niyo yampisemo kuko ni ibintu natangiye mfite imyaka itanu, mbyina mu bukwe baduhemba ibihumbi bitanu ku kwezi bakatuguriramo amakayi. Narabikundaga cyane. Kuririmba kuri njye ni ubuzima.
IGIHE: Watangiye ubyina, kuririmba byo byaje gute ?
Cyusa : N’ubwo nabyinaga naririmbaga ku ruhande, naririmbaga ku biri kumbaho, nanahimbiraga ababyeyi banjye. Mfite indirimbo nahimbiye mama wanjye, nyogokuru, umukobwa twakundanye n’abandi. Mbere narabyinaga nza kujya mu Itorero Inyamibwa, mu 2009 ndivamo mu 2010 mpita njya mu Nganzo Ngari nyivamo mu 2015 ntangira gukora ibyanjye.
Nabyinaga mu Inganzo Ngari nkora muri Banki, byose mbivamo ndavuga nti ngiye gukora umuziki gakondo uzantunga. Nabonaga ndi gucyeza abami babiri.
Hari amahoteli menshi yashakaga ko nzajya njya kuririmbayo mpitamo kureka akandi kazi aba aribyo nkurikira.
IGIHE: Uteganya kumurika Album ryari ?
Cyusa : Nateganyaga kuyimurika mu Ukuboza uyu mwaka ariko nibigera ntaragera ku byo nifuza nzabisubika.
IGIHE: Aho hantu ushaka kugera nihe ?
Cyusa : Ni igihe buri Munuyarwanda wese azaba azi izina Cyusa, ningera mu Ukuboza 2020 bimaze kuba gutyo nzayimurika.
IGIHE: Ni abahe bahanzi ufatiraho urugero ?
Cyusa : Uwa mbere ukinariho ni Cécile Kayirebwa. Uretse kuba ari umuhanzi ni n’umubyeyi wanjye cyane ko afite umwana twitiranwa, nanjye mba numva ndi umuhungu we. Kayirebwa yarabiharaniye, yakoze mu bihe bigoye. Yaritanze ku kuba umuziki gakondo ugeze aho ugeze.
Uwera Florida, Rugamba, Byumvuhore na Muyango nabo ndabakunda indirimbo zabo ziranyubaka.
IGIHE: Ni ikihe kintu utiya kurusha ibindi ?
Cyusa : Ni inzara.
IGIHE: Ni iki cyatuma ubeshya ?
Cyusa : Mbonye hari ibintu biri bunkoreho nabeshya.
IGIHE: Ni ikihe kintu umuntu yakora ugahita umwanga ?
Cyusa : Ni uwanga u Rwanda. Umuntu watuma dusubira mu mateka twanyuzemo namurwanya kuko ntabwo yaba ashaka ko ngira umutekano.
IGIHE: Ninde muntu wabayeho, wumva wakurikiza ?
Cyusa: Rugamba. Ntabwo nagize amahirwe yo guhura nawe ariko iyo numvise ibikorwa bye, uko yitangiye abanyarwanda, akavugisha ukuri akakuzira. Kuba yaritandukanije n’ikibi akerekana ibyiza ndabimukundira
IGIHE: Ni ibihe bihe bibi wibuka wabayemo ?
Cyusa : Igihe cya Jenoside yakorewe Abatutsi mu 1994. Nari umwana ariko ndabyibuka tujya kurara mu bihuru, ndabyibuka duhunga…
IGIHE: Ibihe byiza wabayemo ?
Cyusa : Iyo ndi kumwe n’abakunda injyana gakondo. Abataramyi bose iyo ndi kumwe nabo ndanezerwa.
IGIHE: Kuba uvukana na Stromae kuri wowe bivuze iki ?
Cyusa : Bimpa ishyaka, bintera ishema kuba mfite umuvandimwe uririmba w’icyamamare.
IGIHE: Mujya muvugana ?
Cyusa: Turavugana, ni umwana mwiza gusa ntabwo akunda gushyira hanze ubuzima bwe buri hanze y’akazi. Ntabwo abikunda, niba yashyize hanze indirimbo murayikunda muyivugeho. Iyo muganiriye wumva ari umwana mwiza, ni imfura.
IGIHE: Azi Ikinyarwanda na gike ?
Cyusa : Arakazi gake; ka kandi ngo bite? Muraho ? gusa nyine abaho nk’abazungu kuruta kuba ari umunyarwanda kuko yarerewe i Burayi.
IGIHE: Nk’iyo wasohoye indirimbo ukayimwoherereza akubwira iki ?
Cyusa : Arayireba akayikunda, akambwira ati komereza aho murumuna wanjye. Nkamushimira. Akambwira ati n’ubwo ntari kubyumva ariko akambwira ati ndabibona ko amashusho ari meza.
IGIHE: Mu ndirimbo wakoze zose hari iyo yakubwiye ko akunda kurusha izindi?
Cyusa : Ntabwo akunda kuvuga byinshi ntugire ngo turasahinda, ariko iyo mwoherereje yose arayishima.
IGIHE: Iyo wivuga ukunze kugaragaza ko ugira agahinda ko utabashije kumenya papa wawe….
Cyusa : Urumva Data Rutare Pierre yapfuye muri Jenoside yakorewe Abatutsi mu 1994, nari mafite imyaka ine gutyo urumva mu by’ukuri biba bigoye kuba nakwibuka isura ye. Yakundaga no kujya hanze cyane. Kuri Mama turi babiri, kuri Papa turi batandatu.
IGIHE: Umubyeyi wawe yari icyamamare, ni iki cyihariye bajya bamukubwiraho ?
Cyusa : Yari umuhanga. Yubatse amazu menshi hari n’inzu yari mu rugando bambwiye ko yaguzwe miliyoni y’amadorali. Abantu bose iyo tuganira barambwira bati twizere ko uri umuhanga nka so. Niwe Mututsi wahawe buruse ko kujya kwiga hanze, bayimuhaye atari ikindi ahubwo ari uko yari azi ubwenge bakavuga bati reka tukireke wenda kigende nikivayo kizatwubakira.
IGIHE: Ni iki umwigiraho nk’umubyeyi wawe ?
Cyusa : Yakundaga akazi. Hari byinshi njya nkora mama akambwira ati uri Rutare koko, ikindi yagiraga igitsure.
IGIHE: Ni iyihe ntego ufite mu muziki wawe ?
Cyusa : Biragoye ariko nzabigeraho. Ndashaka ko nko mu myaka 20 cyangwa 30, umuntu yajya atekereza injyana gakondo mu mutwe we hakazamo izina Cyusa. Nimbigeraho nzaba ngeze ku idembe.
Reba ‘Imparamba’ indirimbo Cyusa aheruka gushyira hanze


text:
INTWARO ZIRINDWI Z’UMUTIMA
Mu Kinyarwanda bavuga ko umugore ari umutima w’urugo. Muri AFERWAR-DUTERIMBERE, intego yacu ni uguha umuryango w’impunzi z’abanyarwanda aho ziri hose kw’isi, umutima utuje, ushishoza kandi wuzuye urukundo n’ubusabane, kugirango amarira n’agahinda tumazemo imyaka irenga 24, atuviremo imbaraga zo guhangana n’ingorane zose iyi si igikomeza kudutambika imbere. Tuzi ko umwanzi wa mbere w’imitima yacu ari ubwoba no gushidikanya, niyo mpamvu twiyemeje kwitwaza intwaro zikurikira:
URUKUNDO: Tuzi ko nta kiza na kimwe isi itanga kiruta urukundo, kandi n’ijambo ry’imana rirabitubwira. Tuzi neza kandi ko iyo tutagira urukundo hagati yacu, ngo dutabarane kandi dufatanye bamwe tuba tutakiriho.Niyo mpamvu tugomba gukora uko dushoboye tukongera urwo rukundo kugirango dushobore gukomeza kwitangira abatishoboye no kwongera ubusabane hagati yacu, cyane cyane ko turi mu bihugu binyuranye.
UKWEMERA: Abenshi muri twe tuzi ko igihe cyose intege za roho n’umubiri zagiye zitubana nke, twagiye duhungira mu kwemera kwacu. Mu guhangana n’ingorane zose zituri imbere, tugomba kwongera uko kwemera, dutura imana imibabaro yacu, ariko tunemera by’umwihariko, ko twifitemo ingufu zo guhangana n’ibigeragezo byose umwanzi atunyuzamo.
IKIZERE: Hari benshi bacitse intege kubera kubona ko tuvuga isi ntitege amatwi, cyangwa ikatwirengagiza. Niyo mpamvu tugomba guhorana ikizere, kuko ibyo tubitse mu mutima wacu umwanzi ntashobora kubitwambura tutabimuhaye. Tugomba kwirinda guta ikizere kuko aricyo gituma tugira ibitekerezo bishya kandi byubaka.
KWIHANGANA: Urugendo rwacu ni rurerure kandi haracyari imisozi imbere tugomba kurira. Bisaba rero ko twihangana tugakoresha igihe dufite twiyubaka, ariko tunibuka ko iyihuse ibyara ibihumye.
KWOROHERANA: Mu mikorere yacu tugomba kwibuka ko ahari uruntu hanuka uruntu runtu, tukoroherana kandi tukababarirana, bityo abaje batugana bakaza bisanga, urukundo rwacu n’ubusabane bikaba aribyo bibaha ubutwari bwo kudufasha no kutuguma iruhande
KUDATEZUKA: Tugomba guhoza amaso ku ntego twihaye, kugirango uko byagenda kose, tutarangazwa n’amacenga y’umwanzi cyangwa intege nke zituruka kuri kamere muntu, bityo tukaba twatatira igihugu n’umuryango nyarwanda.
KUDATENGUHA: Kuba umutima w’imbaga y’impunzi z’abanyarwanda cyane cyane izatereranywe n’isi yose, bisaba ko twitaba iyo duhamagawe, tukarangiza inshingano zacu haba mu mvura cyangwa ku zuba. Ni ngombwa kandi ko inyungu rusange zihora zitabwaho mbere y’inyungu z’abantu bwite


text:
Icyo gitaramo cyizihijwe ku munsi nyirizina hizihizwaho umunsi ingabo zari iza RPA (ubu zahindutse RDF) zabohoyeho igihugu, zihagarika jenoside yari imaze guhitana imbaga y’abasaga miliyoni.
Aganira na IGIHE, Rutazigwa Theodore, Umuyobozi w’Itorero Inshongore z’Urukaka yatangaje ko icyo gitaramo bagiteguye mu rwego rwo gushimira Intwari zabohoye igihugu cyane ko na zo zabikoze ari urubyiruko.
Ati “Twateguye iki gitaramo mu rwego rwo gushimira intwari zabohoye igihugu, kuko na zo zari urubyiruko nkatwe, ariko mu kubashimira tuba dushaka no gyutanga ubutumwa ku banyarwanda b’urubyiruko, ko za mbaraga zakoreshejwe mu kubohora igihugu, tugomba kuzikoresha duteza imbere igihugu, intego bari bafite natwe tukayikomeza.”
Rutazigwa yakomeje asaba abanyarwanda kujya barushaho kwitabira ibitaramo nka Ziraganje, kuko biba biryoheye amaso kandi birimo n’ubutumwa butangwa hifashishijwe umuco nyarwanda, cyane ko n’ababohoye igihugu bari barangajwe imbere na wo.
Bamwe mu bitabiriye iki gitaramo bo batashye banezerewe, ndetse bo bakavuga ko bitakiri ngombwa ko hatumizwa abahanzi bo mu mahanga cyangwa kwifashisha abahanzi baririmba iby’imico y’ahandi kandi hizihizwa umunsi wo Kwibohora, kandi ibyizihizwa ari igikorwa cy’abanyarwanda bakoze mu ndangagaciro z’Umunyarwanda.
Umwe muri bo utarashatse ko amazina ye atangazwa yagize ati “Jye ndanezerewe, iki gitaramo cyiyongereye ku byo numvaga nk’amateka y’urugamba rwo kubohora igihugu none bimpaye ishusho nyayo y’uko byari bimeze icyo gihe.”
Yakomeje agira ati “Igitaramo cyo kwizihiza ubutwari bw’Abanyarwanda rwose ntibikwiye ko tujya kureba abadususurutsa baturutse mu mahanga cyangwa abaturirimbira iby’abanyamahanga. Ni yo mpamvu jye nsanga abaterankunga bari nakwiye kwerekeza amaboko yabo ku bitaramo bya Kinyarwanda nk’iki, ubutaha bikazaba bishyushye kurusha ubu.”
Ibi kandi uyu abihurizaho na Rutazigwa, Umuyobozi w’Inshongore z’Urukaka, usaba ko abaterankunga n’abafatanyabikorwa batajya bahera mu bitaramo by’indirimbo zitwa izigezweho zo mu njyana mva mahanga, kuko mu bitaramo bya Kinyarwanda nka “Ziraganje” na ho babakeneye.
“Ziraganje” ni igitaramo ngarukamwaka, icy’uyu mwaka kikaba cyarakorwaga ku nshuro yacyo ya ya kabiri nyuma y’icyari cyabaye mu mwaka ushize wa 2014.


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
Ingingo 7 zo Kuganira ku Mafaranga nk'Abakundana
1. Ujye ugira ubupfura mu gihe uvuga ku bijyanye n’amafaranga yawe
Uko utekereje kuri iyi ngingo ni ko urushaho kubona ukuntu abantu bakundana bibagora kuvugisha ukuri ku bijyanye n’amafaranga yabo.
Rimwe na rimwe, haba ukoresha amafaranga mu bintu atavuganyeho n’umukunzi we, ntatinyuke kuba yamubwiza ukuri aho yagiye, ubundi ugasanga hari ufite konti ye ku ruhande atajya abwira umukunzi we.
Ibi rero si byiza na gato mu rukundo kuko iyo umukunzi wawe abimenye bimubabaza cyane kandi akaba yanatangira kwibaza ko hari n’ibindi byinshi umukinga bitari ibyo. Ni koko, ntibyoroshye pe, ariko burya kubivugaho kandi ukavugisha ukuri, yaba ari imyenda ufitecyangwa amafaranga wakoresheje, bitanga amahoro cyane mu rukundo kandi bigatuma mugirana icyizere cyane.
2. Iregere amakosa wakoze cyangwa n’izindi ngeso zawe zitari nziza mu gukoresha amafaranga
Niba hari amakosa wakoze mu gukoresha amafaranga yawe cyangwa se yanyu nka couple, n’ubundi ibyo byarangije kuba wita umwanya mwishi ubitekerezaho cyangwa ubimuhisha.
Bimubwire kandi mushakire hamwe igisubizo kandi umusabe imbabazi ndetse wirengere ingaruka z’ibikorwa bibi byawe, ntiwemere ko bimugwaho kandi nta ruhare yabigizemo, umwemerere ko utazabisubira kandi koko guhera ubwo ntuzigere na rimwe ubisubira.
3. Si byiza kugarura ibibazo by’amafaranga bya kera
Ibyinshi mu biganiro hagati y’abashakanye bishobora kubafatira umwanya munini ni ibiba bijyanye n’amafaranga n’ikoreshwa ryayo. Imodoka cyangwa inzu nshya bagiye kugura, ingendo bashaka gukora kandi zibasaba amafaranga menshi, umunsi mukuru bateganyanya gukora ukomeye, n’ibindi. Muri ibi byose kenshi usanga atari ko babyumvikanaho kimwe, ugasanga akenshi habamo impaka nyinshi, usibye kandi n’izi ntonganya zishobora kubaho mbere, hari n’izindi ngo nyinshi ushobora kumva zihora zitongana, zivugana nabi kubera ibibazo zigeze kugira kera biturutse ku mafaranga.
Si byiza rero kugarura ibi bibazo kandi byararangiye kuko bizana intonganya z’ubusa mu rugo kuko niba ari uwumva aba yarumvise icyo gihe ubimubwira, niba kandi atumva n’ubundi icyo wakora cyose ntiyakumva; kubigarura byaba ari nko gukora ubusa.
4. Niba mu biganiro byanyu udashobora kumwubahira urukundo umufitiye, nibura ibuka ikinyabupfura n’icyubahiro umugomba
Uburakari ubwo ari bwo bwose waba ufite igihe urimo kuganira n’umukunzi wawe ku ngingo runaka mutarimo kumvikanaho neza, si byiza ko umwubahuka ngo umusuzugure cyangwa ngo umutuke.
Mu kuvuga ku byerekeranye n’amafaranga n’ikoreshwa ryayo mu bakundana nk’uko twabonye ko biri mu biganiro bishobora gutuma abashakanye barakaranya, jya ugerageza gukomeza kuba wowe Nyirizina, umenye aho kwihangana kwawe kurangirira n’aho uburakari bwawe butangirira, umenye kwifata no kwihangana mu gihe ubona ko bigeze kure.
5. Baza ibibazo byinshi umukunzi wawe, shakisha uko wumva uburyo afata cyangwa akoresha amafaranga ye
Aho kugira go umutegeke ko akoresha amafaranga cyangwa ayafata mu buryo wifuza, gerageza kumubaza ibibazo byinshi, umusobanuze mu buryo bwose ku buryo usobanukirwa uko we ayakoresha n’ibyo yifuza gukora.
Burya iyo wumva kandi usobanukiwe neza n’imiterere y’umukunzi wawe n’uburyo afata ibintu ntabwo bikugora kimwe no kuba utabyumva. Niba muri mo kuganira ku bijyanye n’amafaranga, ntugahite urakara cyangwa ngo ushake ko atekereza nkawe kuko buri wese agomba kugumana uburenganzira bwe, ahubwo wenda mukumvikana uburyo mwese mwahuriza hamwe.
6. Ntukabwire nabi umukunzi wawe cyangwa ngo umugaye imbere y’uwo ari we wese
Twese iyo twagize ikibazo runaka tuba twifuza ko cyashira, tukifuza uwo twakibwira kugira ngo kidusohokemo, ariko kandi kuvuga umukunzi wawe nabi cyangwa kumusebya imbere y’inshuti ze cyangwa se zawe cyangwa n’undi muntu wese, burya ntabwo biba byiza na gato. Ni yo mpamvuu banavuga ko imyenda isa nabi imeserwa mu mbere, ntabwo ari byiza ko mwishyira hanze. Niba udashoboye kugabanya ‘stress’ uterwa n’ibibazo by’amafaranga mugirana, jya ushaka umujyanama w’abakundana akuganirize, cyangwa se undi muntu usobanukiwe neza n’uburyo amafaranga akoreshwa akugire inama y’uburyo mwajya mubyitwaramo.
7. Jya wibuka kumenya aho kwihangana kwawe kurangirira bityo niwumva uburakari ari bwinshi, umusabe ko mwaba mucumbitse ikiganiro mu minota mike kugira ngo ubanze ufate imbaraga n’undi mwuka.
Hari igihe rwose bigera kure, impaka ari nyinshi, aho kugira ngo mube mwakubahukana, ni byiza ko mufata umwanya mukaba mubihagaritse mwakumva nta kibazo mushobora kongera mukavugana mukaba aribwo wongera.


text:
Icyumweru cya Polisi ku rubuga IREME.net
Mu makuru tubagezaho kuri IREME.NET, hari ubwo tuzajya tugira ibyiciro twibandaho, mu rwego rwo gucukumburayo amakuru amwe n’amwe ku biba bikenewe gusobanuka kuri urwo rwego, icyo kigo cyangwa icyiciro runaka cy’ubuzima.
Muri iki cyumweru turibanda kuri Polisi y’u Rwanda, tukazabagezaho buri munsi inkuru kuri Polisi y’Igihugu. Ni inkuru zirimo icukumbura twavanye mu baturage, si ibitekerezo bwite by’abanditsi ba IREME News.
None kuwa Mbere: Imenyekanisha (Iyi nyandiko)
Kuwa Kabiri: Tuzavuga ku nshingano za Polisi y’u Rwanda n’abayobozi Bakuru bayo
Kuwa Gatatu: Tuzagaruka ku nshingano Polisi ishyira mu bikorwa ibanje kwibutswa
Kuwa Kane: Tuzavuga ku Ishami Rishinzwe inkongi z’Umuriro muri Polisi
Kuwa Gatanu : Tuzavuga kuri Traffic Police, Controle Technique n’impusa zo gutwara imodoka
Kuwa Gatandatu: Ibitekerezo by’abasomyi, ibibazo n’ibyifuzo
Ku Cyumweru : Ibisubizo bya Police ku bibazo binyuranye bibazwa kenshi kandi bifitwe na benshi
Uwagira igitekerezo, icyifuzo , ikibazo cyangwa inyunganizi, ashobora kubitugezaho abinyujije ahagenewe ibitekerezo munsi ya buri nkuru.
Uramutse ushatse ko umwirondoro wawe udatangazwa, tuzabyubahiriza.
Udashatse kwandika ku rubuga ariko ukagira icyo ubaza, dutume tuzagutumikira.
Ushobora kohereza SMS kuri 0 730 730 730 / 07 88 35 42 96 /
Cyangwa ukatwandikira kuri whatsapp: 07 22 77 33 55
Ushobora no kohereza email kuri : ireme.net@gmail.com
Chief Editor / IREME News


text:
par Bangambiki
Iyo umugore n'umugabo bamaze kubana bakamenyerana baba "bamenyeranye" nyine. Batangira kwitana "mukodomi" Icyubahiro no kwitanaho biragabanyuka. Umwe asa n'aho ari mushiki w'undi ya "masentiments" y'umuriro akabisa ubukonje. Ni yo mpamvu umugore mwiza wabaye ikirangirire kubera gucuruza igitsina n'ubwiza bwe witwaga Marilyn Monroe yavuze ati "Abagabo baba abakunzi beza iyo barimo guhemukira abagore babo". Nta gitangaza iyo ubukonje bumaze kwinjira mu mibanire ubushyuhe buboneka gusa iyo umugabo cyangwa umugore ahuye n'undi muntu mushya. Nibwo akora iyo bwabaga agashimisha uwo "muntu" wundi. Icyo mvugira ibi ni mpangara nguhangare ikunze kuboneka hagati y'abagore n'abagabo bamaze kumenyerana.
Iyo agasuzuguro kamaze kwinjira umugore akuzanira ibiryo akabikujugunya imbere isahane ikabomborana, wamusaba amazi yo gukaraba intoki ati "si ngariya mu ibido!"
Wamubwira uti "hindukira" ati "ndimo konsa umwana" cyangwa ati "ndananiwe."Ibi rwose hari ubwo umugore abikora utarigee umuhemukira. Ahubwo nyine akamenyero ni ko kaitera. Kumva ko nta mpamvu ufite yo "kubembereza mugenzi wawe."
Umugore abona umugabo afashe iy'akabari nawe ati"asyi ariko ubundi ndavunwa n'iki.Ni kuki yajya kwinywera inzoga najye niyuha umuvumba ",ubwo akaba afashe ku dufaranga na we akareba aho yinyabya.Bataha bagahurira mu rugo. Intosho ku yindi.
Nigeze kumva mu rugo rw'umuturanyi batongana, batangiye gushyira hejuru ndiruka ngo ndebe. Ibyo nahumvse byari agahomamunwa!Byari mpangara nguhangare. Ubwo umugabo yaratungutse mu marembo adandabirana ati "kingura gashino ka nyoko" umugore na we mu nzu ati"na nyoko aragafite" ahita akingura asa n'uhungira mu mbuga. Umugabo ati "ndavuga nawe ukavuga mabere ya nyoko", umugore ati"na nyoko agira amabere uravuga se uravuga iki wo kavuga idahiye we", umugabo ahita amwirukaho mu masaka agira ngo amufate.
Nguko, iyo rwakonje n'uko barubaho. Hari umugore nigeze kumva abwira umugabo ati"Wa mugabo we urananiye, wibera mu bandi bagore warantaye none ugiye kuzampindura umusazi, kugeza ubu sinzongera kukwirukaho, jya ugenda ukundane nanjye nzajya ngenda mpe abo nshaka maze twese tuzahurize izo "nyungu" mu rugo!"
BLOG BIFITANYE ISANO
Alt Hot Girls | |My Vagina | |Daily Web Pro | |Byose Ku Guswera | Igituba Cyanjye | | Uko Bubaka Urugo Ruhire |Daily Love TipsSweetLove PoemsHottest Girls In The WorldAltAnswers
INKURU BISA
Ibitutsi by'Imboro n'Igituba
Umujinya mu Rugo
"Uburyo Intambara zo mu Rugo Zirangiramo
Menya Kuganiriza Umugabo Wawe
umugore,umugabo,ibitutsi